Myanmar hadir rundingan tidak rasmi di Bangkok

Yangon, 18 Jun - Myanmar mengesahkan Menteri Luarnya akan menghadiri rundingan tidak rasmi di Bangkok mengenai krisis politik negara itu, hari ini.Pasukan Penerangan Junta menyatakan Menteri Luar Myanmar, Than Shwe dijemput ke mesyuarat tersebut.Sebelum ini kerajaan sementara Thailand mencadangkan agar sesi libat urus semula dilakukan selama dua hari.Menerusi surat jemputan, Menteri Luar Thailand, Don Pramudwinai menyebut pertemuan bersama wakil ASEAN itu dijadual lebih awal, atas beberapa faktor yang mendesak.“Dengan mengambil kira beberapa faktor yang mendesak, masa untuk berdialog adalah lebih awal daripada sebelum ini,” tulis Menteri Luar Thailand Don Pramudwinai dalam surat jemputan.Myanmar bergolak sejak rampasan kuasa tentera pada Februari 2021 yang menggulingkan pemimpin awam yang dipilih secara demokratik Aung San Suu Kyi, daripada jawatannya.Pergolakan itu mengakibatkan lebih 3,600 orang awam terbunuh dan lebih satu juta orang kehilangan tempat tinggal.

Bercakap di Washington pada Jumaat, Menteri Luar Singapura Vivian Balakrishnan menyuarakan kebimbangan mengenai rundingan itu."Kami percaya adalah terlalu awal untuk terlibat semula dengan junta di peringkat sidang kemuncak atau malah di peringkat menteri luar," kata Balakrishnan.Sidang kemuncak terakhir pemimpin ASEAN, yang diadakan pada Mei, berakhir tanpa sebarang keputusan rancangan pendamaian.- AFP


Pemimpin Afrika sedia jumpa Putin

(Kiri) Presiden Comoros Azali Assoumani, Volodymyr Zelensky dan Cyril Ramaphosa berjalan kaki ketika mengadakan sidabg media selepas ceramah mereka di Kiev pada 16 Jun/AFP)

KIEV, 18 Jun- Satu delegasi peringkat tinggi Afrika sedang bersedia untuk bertemu dengan Presiden Rusia, Vladimir Putin, sehari selepas gesaannya supaya diadakan rundingan antara Moscow dengan Kiev ditolak oleh pemimpin Ukraine, Volodymyr Zelensky.

Pasukan diplomatik pergi ke Kiev pada Jumaat lepas untuk menyuarakan kebimbangan sebuah benua yang telah mengalami kesan daripada pencerobohan Rusia khususnya kenaikan harga bijirin.

Presiden Afrika Selatan, Cyril Ramaphosa menegaskan "perlu ada keamanan melalui rundingan".

Tetapi Zelensky menolak kemungkinan itu semasa sidang media bersama dengan perwakilan, memberitahu pemberita: "Saya dengan jelas berkata beberapa kali dalam mesyuarat kami bahawa untuk membenarkan sebarang rundingan dengan Rusia sekarang adalah untuk membekukan perang, untuk membekukan kesakitan dan penderitaan".

Sejurus selepas ketibaan pemimpin Afrika, siren serbuan udara kedengaran di seluruh negara apabila peluru berpandu Rusia dikesan, memaksa perwakilan berlindung.

Zelensky berkata serangan itu menunjukkan bahawa Putin sama ada tidak mengawal tenteranya, atau "tidak rasional".

Ramaphosa, bagaimanapun, menganggap serangan itu sebagai bukti bahawa kedua-dua pihak perlu menghentikan pertempuran.

Dalam satu kenyataan, Zelensky berkata beliau telah menyeru para pemimpin agar mengemukakan pandangan mereka tentang cara menghentikan "jenayah yang dilakukan oleh Rusia", dan bagaimana untuk berusaha ke arah keselamatan makanan.

“Tetapi pertama sekali, kita mesti memulihkan kuasa penuh Piagam PBB dan menghentikan pencerobohan Rusia yang kejam ini dan membebaskan tanah kita,” tambahnya.

Kumpulan itu termasuk empat presiden: Ramaphosa, Macky Sall dari Senegal, Hakainde Hichilema dari Zambia dan Azali Assoumani dari Comoros, yang juga kini mengetuai Kesatuan Afrika.

Pemimpin Uganda, Mesir dan Congo-Brazzaville menarik diri daripada lawatan pada saat akhir dan menghantar wakil.

Para pemimpin Afrika kini bersedia untuk bertemu Putin di bandar Saint Petersburg.

"Pada pandangan kami adalah penting untuk mendengar dengan teliti apa yang diperkatakan oleh kedua-dua negara, dan kami akan mendengar daripada Presiden Putin pula," kata Ramaphosa.

Ketika bercakap dalam forum ekonomi tahunan di Saint Petersburg pada Jumaat lepas, Putin mengumumkan penempatan senjata nuklear di negara sekutu, Belarus.

Benua Afrika telah dilanda teruk oleh kenaikan harga bijirin dan baja serta kesan yang lebih meluas terhadap perdagangan global sejak Rusia menyerang Ukraine tahun lalu.

Negara-negara Afrika berpecah-belah mengenai tindak balas mereka terhadap perang.

Beberapa negara berpihak kepada Ukraine dan yang lain kekal neutral atau cenderung ke arah Moscow.

Afrika Selatan antara negara yang enggan mengutuk serangan yang dilancarkan oleh Moscow. -AFP

(Vladimir Putin (kiri) berjabat tangan dengan Cyril Ramaphosa (kanan) menjelang pertemuan dengan delegasi pemimpin Afrika di Istana Constantine (Konstantinovsky)/AFP)


Lawatan Blinken ke China, selesai ketegangan

BEIJING, 18 Jun - Setiausaha Negara Amerika Syarikat (AS), Antony Blinken tiba di Beijing pada Ahad bagi menghadiri rundingan untuk meredakan keadaan antara kedua-kedua negara.Blinken merupakan diplomat tertinggi AS yang pertama kali melawat China ketika ketegangan antara dua ekonomi terbesar dunia itu berlaku sejak beberapa tahun kebelakangan ini.Lawatan sebelum ini ditangguhkan secara tiba-tiba pada Februari lalu.

Dalam lawatan dua hari itu, Blinken dijangkan akan mengadakan pertemuan dengan Menteri Luar China Qin Gang, diplomat tertinggi China Wang Yi dan mungkin Presiden Xi Jinping.

Perjumpaan itu sebagai usaha mewujudkan saluran komunikasi terbuka dan kukuh untuk memastikan persaingan strategik antara kedua-dua negara itu kembali stabil. - REUTERS


400,000 membanjiri ulang tahun ke-10 BTS di Seoul

(Orang ramai membanjiri Han River Park, Korea Selatan malam tadi/FOTO AFP)

SEOUL, 18 Jun - Kira-kira 400,000 orang membanjiri 'BTS 10th Anniversary FESTA' di Han River Park, Korea Selatan malam tadi.Ia merupakan kehadiran peminat BTS dari seluruh dunia bagi meraikan sambutan ulang tahun ke-10 kumpulan K-pop yang terkenal itu.BTS atau Bangtan Sonyeondan diperkenalkan secara rasmi pada 13 Jun 2013, sebelum mencipta nama dan populariti bukan sahaja di Korea Selatan, tetapi serata dunia.Meskipun ketika ini mereka berehat daripada aktiviti secara berkumpulan, ia tidak menghalang peminat atau lebih dikenali sebagai ARMY menghadiri pelbagai acara yang telah diatur sepanjang minggu ini.Puluhan ribu ARMY hadir menyaksikan pelbagai pameran, selain berinteraksi sesama mereka.Pada 5 petang waktu tempatan, mereka dihiburkan dengan persembahan solo daripada ketua dan rapper BTS, RM.RM atau nama sebenarnya, Kim Nam-joon turut meluangkan masa berinteraksi dengan peminat serta membaca surat dan komen secara live."Masa berlalu begitu pantas. Segala-galanya telah berubah, dan saya juga telah banyak berubah. Saya tidak pasti apa yang berlaku pada perasaan saya apabila ulang tahun ke-15 dan ke-20, namun apa yang pasti rasa cinta saya untuk awak semua tidak akan pernah berubah," kata RM kepada peminatnya malam tadi.

(Kemuncak sambutan adalah persembahan bunga api besar-besaran di Sungai Han selama 30 minit/FOTO AFP)

Kemuncak sambutan adalah persembahan bunga api besar-besaran di Sungai Han selama 30 minit, diiringi lagu-lagu hit BTS termasuk ‘Boy With Luv’, ‘Dynamite’ dan ‘Spring Day’.ARMY turut teruja mendengar suara Jung Kook yang memperkenalkan persembahan tersebut, meskipun vokalis itu berada di Amerika Syarikat ketika ini, atas urusan kerja.Persembahan terakhir adalah iringan lagu terbaharu BTS 'Take Two' yang dilancarkan sempena ulang tahun ke-10 kumpulan itu."Terima kasih banyak kerana memberi kami muzik dan persembahan yang hebat selama 10 tahun yang lalu," kata Kim Hye-won, 30 tahun yang menjadi peminat sejak 2018."Saya akan terus menjadi ARMY selama 10, 20, 30 tahun, jadi saya harap anda sebagai artis, penyanyi, memberikan pengaruh positif untuk jangka masa yang panjang," katanya.Terdahulu, Perdana Menteri Korea Selatan, Han Duck-soo mengarahkan pihak berkuasa terlibat untuk melaksanakan langkah-langkah keselamatan secara rapi, menjelang acara sambutan hari ini.Selain kebimbangan mengenai risiko kemalangan membabitkan orang ramai, acara juga berakhir pada lewat malam.FESTA turut disiarkan secara langsung menerusi platform media sosial BTS. - REUTERS


Kapal selam nuklear AS tiba di Busan semalam

(Kapal selam milik Tentera Laut AS berkuasa nuklear itu pernah tiba di pelabuhan Busan pada 13 Oktober 2017/FOTO AFP)

SEOUL, 17 JUN – Sebuah kapal selam berkuasa nuklear milik Tentera Laut Amerika Syarikat (AS) tiba di bandar pelabuhan Korea Selatan, Busan semalam.Ia bagi mengukuhkan lagi ikrar Washington untuk menentang ancaman Pyongyang yang semakin meningkat.Kehadiran kapal selam tersebut adalah kali pertama dalam hampir tempoh enam tahun kebelakangan ini selaras deklarasi Washington yang ditandatangani pemimpin AS dan Korea Selatan pada April.Kapal selam milik Tentera Laut AS berkuasa nuklear itu pernah tiba di pelabuhan Busan pada 13 Oktober 2017.Kapal selam itu turut diklasikasikan sebagai ''SSGN'' oleh Tentera Laut AS, atau kapal selama peluru berpandu balisitik.Hubungan antara Korea Selatan-Korea Utara berada pada tahap terendah, dengan diplomasi terhenti dan pemimpin Korea Utara, Kim Jong-un mengisytiharkan negaranya sebagai kuasa nuklear yang perlu membangunkan senjata nuklear taktikal.

(Kapal selam milik US tiba di Pelabuhan Busan semalam)

Sebagai tindak balas, Seoul dan Washington berikrar Pyongyang akan menghadapi tindak balas nuklear dan pemusnahan kerajaan sedia ada di Korea Utara, jika cuba menggunakan nuklear terhadap dua negara bersekutu itu.Komander Armada Korea Selatan, Kim Myung-soo berkata pengisytiharan itu menyatakan komitmen Washington untuk melanjutkan pencegahan serangan Korea Selatan, disokong oleh rangkaian penuh keupayaan AS, termasuk nuklear, untuk mengatasi ancaman Pyongyang yang semakin meningkat. – AFP


Penculik potong jari mangsa jika keluarga enggan bayar wang tebusan

(Seorang wanita sedang meratapi mayat ahli keluarganya yang ditinggalkan di tepi jalan Guayaquil pada 4 Jun/FOTO AFP)

Guayaquil, Ecuador, 17 Jun - Jenayah telah berubah menjadi kejam di Ecuador, apabila  penculik kini kerap memotong jari mangsa penculikan.

Penculi turut menghantar imej untuk menekan saudara-mara membayar wang tebusan yang lebih tinggi.

Selama beberapa dekad, Ecuador merupakan tempat perlindungan pelarian yang selamat.Meskipun Ecuador tersepit di antara di kawasan berbahaya. Namun hari ini, ia semakin menyerupai Peru dan Colombia dengan dua pengeluar besar kokain dengan sejarah jenayah yang ganas.

Pada Mac, isteri seorang ahli perniagaan di bandar pelabuhan Guayaquil menerima imej seseorang memotong dua jari dari tangan kiri suaminya.Penculik tersebut mengancam untuk mencacatkan lagi tangan kiri suaminya melainkan mereka membayar wang tebusan $100,000.

Pada penghujung tahun 2022, polis mengeluarkan gambar seorang anggota tentera laut Chile yang telah dipotong dua jari ketika diculik untuk melawat teman wanitanya semasa berada di negara itu.

Pada April lalu, media sosial kecoh seketika apabila x-ray tangan tanpa jari tersebar melalui internet.

(Pasukan keselamatan Ecuador menahan seorang lelaki ketika menunggang motosikal di Guayaquil pada 3 April lalu/FOTO AFP)

Imej itu milik seorang pelancong dari Ecuador ke Amerika Syarikat yang terperangkap dalam penculikan tersebut semasa sedang bercuti.

Bagi lima bulan pertama tahun ini, laporan penculikan meningkat tiga kali ganda kepada 189 kes berbanding tempoh sama pada 2022 apabila 60 kes direkodkan.

Bagaimanapun, angka itu dipercayai masih kurang berbanding jumlah sebenar dilaporkan.

Sesetengah penculik meminta bayaran segera dengan menuntut wang tebusan serendah $5,000.

Ketua Wilayah unit antipenculikan polis berkata walaupun mangsa diseksa, majoriti mangsa penculikan terselamat. Mereka yang ditahan untuk wang tebusan selalunya disimpan di dalam bilik air, dengan tangan terikat dan berada dalam ketakutan.

Pada masa sama, pemerasan terhadap usahawan semakin meningkat.

Kira-kira 2,700 aduan sama telah didaftarkan bagi tahun ini. - AFP


Angka kematian ajaran sesat di Kenya meningkat kepada 336

NAIROBI, 17 Jun - Sebanyak 10 lagi mayat ditemukan ketika polis menjalankan operasi penggalian di Hutan Shakahola Kenya, menjadikan angka kematian mangsa kebuluran kumpulan ajaran sesat meningkat kepada 336. Jumlah mangsa yang ramai menyebabkan Menteri Dalam Negeri, Kithure Kindiki, memohon maaf dan mengakui bahawa pihak berkuasa sepatutnya dapat mencegah kematian-kematian itu. "Saya ingin memohon maaf kepada rakyat Kenya hari ini seperti yang dilakukan oleh presiden kami. Adalah jelas bahawa terdapat kelalaian dalam rejim kerajaan sekarang dan sebelum ini yang menyebabkan kematian ramai rakyat di Shakahola," lapor Agensi Anadolu memetik kenyataannya. Operasi mengeluarkan mayat yang memasuki fasa ketiga dua minggu lalu, telah ditangguhkan sementara bagi menjalankan autopsi ke atas mayat yang dijumpai.

(Pekerja membawa mayat yang digali dalam beg mayat dari tapak kubur besar-besaran di hutan Shakahola, di luar bandar pantai Malindi, Kenya pada 25 April/GAMBAR AFP)

Beratus-ratus mayat ditemukan di Hutan Shakahola sejak April semasa siasatan dijalankan ke atas kultus yang diketuai Pastor Paul Nthenge Mackenzie. Mackenzie dituduh mengarahkan pengikut-pengikutnya untuk berlapar supaya mereka dapat masuk ke syurga sebelum kiamat. Siasatan mendapati beberapa mangsa kehilangan organ mereka, yang menimbulkan kecurigaan tentang perdagangan organ manusia. - BERNAMA-ANADOLU


Spesies dinosaur bermulut itik ditemui di Chile

(Para saintis menemui spesies dinosaur di dalam batu berusia 66 hingga 145 juta tahun/FOTO AFP)

SANTIAGO, 17 Jun - Para saintis mengesahkan sememangnya wujud spesies dinosaur yang mulutnya mempunyai paruh seperti itik.Diberi nama Gonkoken Nanoi, dinasaur itu dipercayai berukuran sebesar empat meter dan seberat 1,000 kilogram.Ia ditemui di dalam batu yang dipercayai berusia sekitar 66 hingga 145 juta tahun.Ia juga dikatakan berkeliaran di sekitar kawasan sungai selatan Chile sekitar 72 juta tahun lalu. Ini sekali gus menyangkal tanggapan bahawa dinosaur jenis ini tidak berada di hemisfera selatan seperti Chile.Gonkoken Nanoi, spesies dinosaur kelima yang ditemui di Chile, sebenarnya ditemui pada 2013. Penemuan itu mendorong sekumpulan saintis menjalankan kajian selama hampir sedekad.Kajian dikatakan mencabar kerana para saintis harus memastikan tulang-tulang yang ditemui tidak rosak semasa dikeluarkan.Mereka kemudian mencantum semula lebih 100 serpihan tulang rangka dinosaur tersebut secara digital. - AFP

(Lakaran digital dinosaur menyerupai mulut itik/FOTO AFP)


Peminat Indonesia kecewa dengan Messi

(Surya Wijaya Ang bergambar dengan koleksi jersi Lionel Messi di Banda Neira, Indonesia/FOTO AFP)

JAKARTA, 17 JUN – Para peminat pemain bola sepak antarabangsa, Lionel Messi meluahkan rasa kecewa selepas bintang pujaan mereka menarik diri daripada perlawanan persahabatan di Jakarta.Ini termasuk seorang peminat tegar yang sanggup melakukan perjalanan selama 12 jam menggunakan bot dan pesawat menyaksikan perlawanan itu dan menuduh penganjur membuat pengiklanan palsu.Orang ramai turut berebut-rebut untuk mendapatkan lebih 60,000 tiket yang habis terjual bagi pertemuan pada Isnin antara pasukan Indonesia dan pemenang Piala Dunia, Argentina selepas muka Messi terpampang di seluruh iklan bagi perlawanan tersebut.Namun susulan spekulasi beberapa hari, peminat di negara tegar bola sepak itu menerima berita buruk kelmarin bahawa wira mereka tidak akan bermain.“Saya merasa sedih dan kecewa, perasaan bercampur baur,” kata pemilik kedai berusia 31 tahun, Surya Wijaya Ang kepada AFP dari Banda Neira, wilayah timur Maluku.“Ini adalah peluang terbesar saya untuk menyaksikan Messi bermain di depan mata.”Kelmarin, Argentina menewaskan Australia dalam perlawanan persahabatan di Beijing, China, dengan ketua jurulatih, Lionel Scaloni mengesahkan bahawa Messi tidak akan beraksi dalam jelajah Asia di Indonesia.Ang, yang merupakan peminat tegar Messi sejak bintang itu beraksi untuk Barcelona, telah mengumpul kira-kira 200 helai jersi tertera nama pemain pujaannya itu. Dia merancang untuk menaiki bot ke bandar Ambon di timur Indonesia sebelum menaiki pesawat selama empat jam ke Jakarta untuk menyaksikan perlawanan itu.Ang telah menjual tujuh jersi daripada koleksinya untuk membeli tiket perlawanan yang berharga AS$80, harga yang dianggap mahal bagi negara itu. – AFP

(Murni, peminat pemain bola sepak Argentina Lionel Messi, memegang cucunya Muhammad Messi Pramudana sambil bergambar di hadapan kediamannya yang dicat dengan warna bendera Argentina dan dihiasi poster Messi, di Desa Karama di Polewali Mandar/FOTO AFP)


Lapan maut gelombang haba di Mexico

MEXICO CITY, 17 Jun-Lapan orang disahkan maut akibat gelombang haba di Mexico sejak pertengahan April lalu, kata kementerian kesihatan negara itu pada Jumaat.Suhu panas yang mencecah 35 darjah celcius dicatatkan di ibu negara, Mexico City pada minggu ini.Dalam kenyataannya, Kementerian Kesihatan Mexico berkata 7 kematian direkodkan membabitkan gelombbang haba manakala satu kematian akibat dehidrasi pada 14 April hingga 12 Jun lalu.Di bandar Monterrey, suhu dilaporkan melebihi 40 darjah celcius menyebabkan peningkatan terhadap penggunaan elektrik termasuk penyaman udara.Peningkatan mendadak menyebabkan bekalan elektrik terputus.Salah seorang penduduk Monterrey, Wendy Tijerina berkata keadaan semakin memburuk kerana kedudukan bandar berkenaan yang terletak di zon perindustrian."Kekurangan bekalan air menyebabkan kami tidak boleh mandi atau menggunakan kipas kerana bekalan elektrik yang terputus", katanya.Sementara itu kerajaan negeri, Nuevo Leon menghadkan masa kepada kanak-kanak bagi menghadiri sekolah kepada dua jam sehari bagi menggelakan strok haba.Tahun lalu, kerajaan Mexico mengisytiharkan darurat di beberapa bahagian negara berkenaan susulan gelombang haba dan kekurangan taburan hujan.-AFP


25 terbunuh dalam serangan di sekolah Uganda

KAMPALA, 17 Jun-25 orang terbunuh dalam serangan pengganas di sebuah sekolah yang terletak di barat Uganda.Kejadian tersebut dipercayai dilakukan oleh kumpulan yang dikaitkan dengan pemberontak DAESH menurut jurucakap polis Uganda pada Sabtu."Setakat ini 25 mayat telah ditemui dari sekolah tersebut dan telah dihantar ke hospital Bwera. kata jurucakap polis, Fred Enanga."Turut ditemukan lapan mangsa yang berada dalam keadaan kritikal di hospital yang sama", katanya lagi.Enanga turut berkata kumpulan pemberontak itu yang berpusat di Timur Republik Congo telah menyerang sekolah menengah serta membakar asrama dan merompak kedai sekolah tersebut.Pasukan tentera dan polis Uganda telah dikerahkan bagi menjejaki pasukan pemberontak berkenaan yang melarikan diri ke Taman Negara Virunga yang bersempadanan dengan Republik Congo.Sejak 2019, beberapa serangan oleh pemberontak kumpulan Islam di Uganda yang mengakibatkan ribuan penduduk awam terbunuh.-AFP


Pemanasan perairan Lautan Pasifik, punca kematian unggas secara besar-besaran

MEXICO CITY, 17 Jun- Pemanasan perairan di Lautan Pasifik, mungkin punca kematian unggas secara besar-besaran di pesisiran pantai Mexico. Fenomena serupa turut berlaku di Peru dan Chile, menurut pihak berkuasa, pada Jumaat. Kementerian Pertanian dan Alam Sekitar Mexico menafikan virus selesema burung, AH5N1 sebagai punca kematian, sebaliknya mengesahkan burung berkenaan mati kerana kelaparan.Menurut kementerian berkenaan, pemanasan permukaan laut, kesan fenomena El Nino menyebabkan ikan menyelam lebih dalam.Sekali gus, menghalang unggas daripada memburunya untuk dijadikan makanan."Punca paling berkemungkinan kejadian epidemiologi ini ialah pemanasan perairan Lautan Pasifik, kesan fenomena iklim El Nino. "Pemanasan permukaan Pasifik menyebabkan ikan menyelam lebih dalam dan menghalang burung daripada memburunya," kata mereka dalam satu kenyataan bersama. Sementara itu, Pentadbiran Lautan dan Atmosfera Kebangsaan (NOAA) AS minggu lalu mengumumkan, fenomena cuaca El Nino biasanya dikaitkan dengan kenaikan suhu global.Ia berlaku secara purata setiap dua hingga tujuh tahun.-AFP

(Seekor burung menyejukkan badan semasa suhu tinggi di taman Ciudad Juarez, Mexico pada 15 Jun 2023/Foto Reuters)


Boko Haram bunuh 11 petani

KANO, 17 Jun- Kumpulan ekstrimis Boko Haram disyaki telah membunuh 11 petani di timur laut Nigeria dalam serangan terbaharu di wilayah yang dilanda konflik.Penyerang menyerbu ladang dengan motosikal di Kuwayangiya, sebuah perkampungan 15 kilometer dari ibu negeri Borno, Maiduguri, menangkap 11 daripada mereka dan mengelar leher mereka."Pemberontak menangkap 11 petani yang bekerja di ladang mereka, mengikat tangan mereka ke belakang dan memotong leher mereka," kata ketua militia Babakura Kulo.Penyerang memilih untuk tidak menggunakan senjata api, dengan harapan dapat mengelak memberi amaran kepada askar dan militia dari kampung Molai berdekatan, kata ketua militia Umar Ari."Semua 11 petani itu disembelih dan mayat mereka ditinggalkan di ladang oleh pengganas Boko Haram," kata Ari.Kesemua mangsa adalah dari kampung jiran Dalwa di mana selama berbulan-bulan, beratus-ratus orang telah kembali selepas melarikan diri ke Maiduguri untuk melarikan diri daripada serangan pengganas yang berterusan.Sejak 2018 kerajaan negeri Borno telah memulangkan orang yang meninggalkan rumah mereka untuk melarikan diri walaupun terdapat kebimbangan daripada agensi bantuan antarabangsa mengenai risiko serangan kumpulan ekstrimis.Boko Haram dan saingan Islamic State West Africa Province (ISWAP) kini menyasarkan pembalak, pengembala, petani, nelayan dan pemungut besi buruk dalam kempen ganas mereka, menuduh mereka sebagai pengintip dan menyampaikan maklumat kepada tentera dan militia tempatan.Bulan lalu tujuh petani dan pembalak terbunuh manakala 22 yang lain diculik dalam dua serangan berasingan di daerah Banki di negeri Borno berhampiran sempadan dengan Cameroon.Sekurang-kurangnya 40,000 orang terbunuh dan kira-kira dua juta kehilangan tempat tinggal dalam konflik pengganas selama 14 tahun yang merebak ke negara jiran, Niger, Chad dan Cameroon.-AFP


Belum sesuai Asean adakan dialog dengan Myanmar

(Menteri Luar Singapura, Vivian Balakrishnan (kiri) dan Setiausaha Negara AS, Antony Blinken ketika sidang media bersama di Washington DC/Foto AFP)

WASHINGTON, 17 Jun- Keadaan masih belum sesuai untuk Asean mengadakan dialog peringkat tertinggi dengan Myanmar berhubung situasi politik di negara itu. Menteri Luar Singapura, Vivian Balakrishnan berkata pihaknya percaya masih terlalu awal untuk melibatkan semula junta di peringkat sidang kemuncak atau mesyuarat menteri luar. Ini memandangkan belum ada sebarang kemajuan dicapai untuk menyelesaikan krisis di Myanmar. Balakrishnan berkata demikian ketika ditanya berhubung laporan media mengenai cadangan kerajaan sementara Thailand agar junta turut dijemput ke mesyuarat tidak rasmi Menteri Luar Asean, yang dirancang esok.Beliau bercakap dalam sidang media bersama Setiausaha Negara Amerika Syarikat, Antony Blinken, di sini pada Jumaat.Balakrishnan kini dalam lawatan kerja seminggu ke Amerika Syarikat (AS), bermula Rabu lalu.-AFP

(Menteri Luar Singapura, Vivian Balakrishnan/Foto AFP)


Fosil dinosaur 'duck-billed' spesis baharu ditemui di Chile

SANTIAGO DU CHILI, 17 Jun- Fosil dinosaur herbivor yang sebelum ini tidak diketahui di hemisfera selatan telah ditemui di Chile, mencabar kepercayaan lama mengenai variasi dinosaur duck-billed, kata saintis pada Jumaat.Berukuran sehingga empat meter (13 kaki) panjang dan seberat satu tan, Gonkoken Nanoi hidup 72 juta tahun yang lalu di bahagian paling selatan yang kini dikenali sebagai Patagonia Chile."Ini adalah dinosaur yang kelihatan langsing, yang boleh dengan mudah menggunakan postur bipedal dan quadrupedal untuk mencapai tumbuh-tumbuhan di ketinggian dan di paras tanah, " kata Alexander Vargas, Pengarah Rangkaian Paleontologi Universiti Chile juga salah seorang pengarang kajian yang diterbitkan oleh jurnal Science Advances dan dibentangkan di Santiago.Penemuan itu menunjukkan bahawa Patagonia Chile berfungsi sebagai tempat perlindungan untuk spesies hadrosaur yang sangat kuno, sejenis dinosaur berparuh itik yang biasa ditemui di Amerika Utara, Asia dan Eropah semasa zaman Cretaceous, dari 145 hingga 66 juta tahun yang lalu.Kehadiran mereka di tanah terpencil di selatan mengejutkan saintis, yang perlu "memahami bagaimana nenek moyang mereka sampai ke sana," kata Vargas.Gonkoken Nanoi, spesies dinosaur kelima yang ditemui di Chile, sebenarnya ditemui pada tahun 2013, memulakan siasatan selama sedekad.Nama Gonkoken berasal daripada bahasa Tehuelche, penduduk pertama di rantau ini, dan bermaksud 'serupa dengan itik liar atau angsa.'- AFP


Tiga syarikat minyak kelapa sawit didakwa kes rasuah

JAKARTA, 16 Jun - Pejabat Peguam Negara Indonesia menamakan tiga syarikat minyak kelapa sawit sebagai suspek dalam siasatan rasuah dan salah laku dalam mendapatkan permit eksport walaupun penghantaran disekat. Siasatan itu dibuat selepas Mahkamah Agung Indonesia bulan lalu mengekalkan hukuman penjara yang dijatuhkan oleh mahkamah rendah terhadap eksekutif di syarikat tersebut kerana memanipulasi dokumen atau menyerahkan data palsu bagi mendapatkan permit eksport. Indonesia, yang menyumbang kira-kira 60 peratus daripada bekalan minyak kelapa sawit global, mengenakan langkah eksport yang ketat tahun lalu.Ia termasuk larangan penghantaran selama tiga minggu, untuk cuba mendapatkan bekalan domestik bagi mengekang kenaikan harga minyak masak tempatan. Pendakwa raya berkata tindakan eksekutif itu adalah bagi pihak syarikat mereka, Wilmar Group WLIL.SI dan Kumpulan Musim Mas yang berpangkalan di Singapura dan Kumpulan Permata Hijau yang berpangkalan di Medan dan siasatan terhadap firma itu berusaha untuk mendapatkan semula kerugian negara.

Bagaimanapun, Permata Hijau tidak memberikan sebarang kenyataan mengenai dakwaan itu."Ketiga-tiga syarikat itu mesti bertanggungjawab," menurut Jurucakap Pejabat Peguam Negara, Ketut Sumedana dalam satu kenyataan yang dikeluarkan pada Khamis.Seorang pegawai kanan kementerian perdagangan Indonesia juga telah dihukum penjara dalam kes itu kerana salah guna kuasa. Pada bulan lalu, agensi pencegahan monopoli Indonesia mendenda tujuh syarikat minyak masak kerana menyekat jualan sewaktu tempoh kekurangan bekalan minyak masak. - REUTERS


Thailand dikenal pasti negara sumber dan transit sindiket siber di Asia Tenggara - Laporan TIP

BANGKOK, 16 Jun - Thailand dikenal pasti sebagai negara sumber dan transit bagi sindiket jenayah yang menjalankan penipuan siber di Kemboja, Laos, Burma dan Filipina, kebiasaannya di Zon Ekonomi Khas (SEZ), menurut Laporan Tahunan Pemerdagangan Orang (TIP) 2023 Jabatan Negara Amerika Syarikat.Laporan yang dikeluarkan pada Khamis menyatakan sindiket itu mengeksploitasi mangsa melalui buruh paksa, jenayah paksa dan pemerdagangan seks.“Operasi penipuan siber menggunakan Thailand sebagai negara transit, merekrut pekerja dari banyak negara dengan janji palsu mengenai pekerjaan bergaji tinggi di Thailand, namun mereka kemudiannya dibawa dan ditempatkan di pusat operasi di negara jiran dan memaksa untuk melakukan penipuan dalam talian,” menurut laporan itu.Kira-kira 177,000 kanak-kanak Thailand, kebanyakannya lelaki terlibat dalam buruh kanak-kanak, termasuk dalam bidang pertanian, membaiki kereta dan perkhidmatan perdagangan lain, pembinaan, pengilangan dan dalam industri perhotelan serta berisiko menjadi secara paksa.Ada laporan menyebut kumpulan pemisah di selatan Thailand merekrut dan menggunakan kanak-kanak untuk aktiviti pemberontakan. Sindiket menyeludup buruh dan perdagangan seks mengeksploitasi wanita, lelaki, individu LGBTQI+, dan kanak-kanak dari Thailand dan negara Asia Tenggara lain, Sri Lanka, Rusia, Uzbekistan dan beberapa negara Afrika di Thailand.

“Ahli etnik minoriti, penduduk di tanah tinggi dan orang tanpa kerakyatan di Thailand pernah mengalami penderaan yang menunjukkan pemerdagangan orang. Kanak-kanak dari Thailand, Burma, Laos dan Kemboja menjadi mangsa seks di rumah pelacuran, rumah urut, bar, lounge karaoke, hotel dan kediaman persendirian.“Pemerdagang mendorong gadis dan lelaki Thailand melakukan aksi seks melalui video dan gambar di Internet, kebiasaannya dengan memeras ugut mangsa dengan imej eksplisit. Kanak-kanak dipikat oleh pengedar dalam hubungan seks komersial melalui Internet, aplikasi sembang dan janji temu serta platform rangkaian sosial yang lain.“Kanak-kanak di rumah anak yatim berisiko diperdagangkan. Anak-anak keluarga yang kehilangan pekerjaan kerana kesan pandemik, termasuk dalam kalangan keluarga migran, semakin berisiko untuk diperdagang,” menurut laporan itu.Pemilik kapal, broker dan kru kanan kapal turut didapati merekrut lelaki Thailand, Burma, Kemboja, Vietnam dan Indonesia untuk bekerja paksa di atas bot nelayan Thailand dan asing.“Sesetengah tekong bot mengancam, memukul dan memberi dadah kepada nelayan supaya bekerja lebih lama dan menjual dadah kepada nelayan sebagai cara untuk memerakngkap mereka dengan hutang. Pemilik kapal turut merampas dokumen pengenalan diri nelayan. Penyelidikan yang diterbitkan pada 2019 dan 2020 mendapati antara 14 dan 18 peratus nelayan migran dieksploitasi dalam kerja paksa dalam industri perikanan Thailand, dengan pengedar mengeksploitasi beribu-ribu pekerja di atas kapal nelayan. - BERNAMA


Operasi SAR Hawari tamat hari ini, pencarian bersambung tahun depan

Kathmandu, 16 Jun - Operasi mencari dan menyelamat (SAR) pendaki Malaysia Everest 2023 (ME 2023), orang kurang upaya (OKU) pendengaran, Muhammad Hawari Hashim,33, yang hilang sejak 19 Mei lepas ditamatkan hari ini dan akan disambung semula tahun depan.Ketua Misi ME2023, Azim Afif Ishak berkata, pihaknya masih belum menemui sebarang petunjuk selain permitpermit khas pencarian menggunakan dron dan SAR udara yang diluluskan pihak berkuasa Nepal juga sudah tamat.Katanya, aktiviti pendakian ke puncak Everest juga sudah ditutup bermula 29 Mei lalu."Operasi SAR yang diadakan semalam (Khamis) turut mengesan satu objek antara Kem Dua dan Kem Tiga namun selepas dikenal pasti ia hanyalah longgokkan sampah dan khemah yang diterbangkan angin."Objek berkenaan dikesan melalui gambar dan video yang dirakam dron pada 8 Jun lalu menunjukkan seperti jasad Hawari berdasarkan warna sut yang digunakan beliau ketika misi pendakian namun sengaja tidak mendedahkannya kerana ia masih belum disahkan lagi," katanya ketika sidang akhbar di Kathmandu, Nepal, pada Jumaat.Bagaimanapun, tiga malim gunung bersama seorang jurugambar yang ditugaskan ke lokasi tersebut telah menjumpai objek itu dan mengesahkan ia bukan jasad Hawari.Tambah Azim, status Hawari (ketika ini) diletakkan sebagai 'orang hilang' kerana jasadnya masih belum ditemui sehingga kini.Turut hadir, Kuasa Usaha Sementara Kedutaan Besar Malaysia di Kathmandu, Mohd Fadzle Abu Hasan, Pengarah Pioneer Adventure, Nivesh Karki dan ketua malim gunung, Nga Tenji.Dua ahli keluarga Hawari turut hadir iaitu adik bongsu, Mohamad Ismail dan Azhar Ilias.

(Objek yang ditemui bukan jasad Hawari selepas disahkan oleh tiga malim gunung bersama seorang jurugambar yang ditugaskan ke lokasi tersebut/FOTO ME2023)

Azim berkata, operasi SAR terakhir yang diadakan semalam sepatutnya dilakukan pada Selasa lalu namun disebabkan cuaca buruk pasukan SAR dan helikopter tidak dapat masuk ke lokasi yang dikesan.Katanya, operasi SAR ini dijangka disambung pada musim pendakian 2024 namun perkara itu akan dibincangkan terlebih dahulu dengan pihak yang berkenaan.Azim menambah, penamatan operasi SAR ini juga sudah dibincangkan dan mendapat nasihat daripada pihak kedutaan Malaysia di Nepal.Jelasnya, operator pengendali aktiviti pendakian ke puncak Everest di Nepal turut menyarankan agar operasi SAR ini ditangguhkan demi keselamatan berikutan faktor cuaca yang tidak menentu ketika ini.Berdasarkan kronologi kejadian Muhammad Hawari dilaporkan hilang pada 19 Mei lalu selepas keluar meninggalkan Kem Empat pada ketinggian 8,000 meter dari aras laut.Muhammad Hawari dilaporkan berjaya menawan puncak Everest iaitu sehari sebelum kejadian pada 3.30 petang waktu Nepal.Misi pendakian ME2023 ini dikendalikan oleh syarikat Pioneer Adventure yang berpusat di Nepal dengan menyediakan tenaga malim gunung, logistik, dan makanan sepanjang misi ke puncak Everest.Sebelum ini Kerajaan melalui Kementerian Belia dan Sukan (KBS) menghulurkan bantuan kewangan sebanyak RM1.48 juta dan Kerajaan Pulau Pinang RM500 ribu kepada Kelab Eksplorasi Altitud bagi operasi SAR Hawari.


Mumia berusia 3,000 tahun ditemukan di Peru

(Mumia yang ditemui mungkin berasal dari budaya Manchay, telah wujud antara lima zaman moden bermula abad antara 1,500 dan 1000 sebelum masihi/FOTO REUTERS)

LIMA, 16 Jun - Ahli arkeologi baru-baru ini telah menemui mumia berusia kira-kira 3,000 tahun di tapak pembuangan sampah di ibu negara Peru.Ia merupakan penemuan terbaru di negara Andes sejak zaman pra-Hispanik lagi.Pelajar dari Universiti San Marcos dan penyelidik pada awalnya menemui sisa rambut dan tengkorak mumia sebelum mereka mengalihkan lapan tan sampah dari lokasi penemuan itu.Menurut ahli arkeologi Miguel Aguilar, mumia itu mungkin berasal dari budaya Manchay, yang telah wujud antara lima zaman moden bermula abad antara 1,500 dan 1000 sebelum masihi."Mumia itu diletakkan di dalam kubur di tengah-tengah kuil berbentuk U yang menghala ke arah matahari terbit."Ia dibalut dengan kain yang diperbuat daripada kapas dan serat sayuran," katanya.

(Orang ramai berdiri berhampiran tapak penggalian pengebumian mumia yang ditemukan pada Rabu/FOTO REUTERS)

Mumia itu "telah ditinggalkan atau ditawarkan (sebagai korban) semasa fasa akhir pembinaan kuil ini," kata Aguilar."Ia adalah kira-kira 3,000 tahun," katanya.Ahli arkeologi tersebut turut menemui barang-barang lain yang ditanam bersama mayat, termasuk jagung, daun kokain dan biji, yang dipercayai mungkin sebahagian daripada upacara penyembahan.


Singapura letak lebih banyak robot polis peronda

(Lebih banyak robot peronda akan ditempatkan di seluruh bandar Singapura/FOTO AFP)

SINGAPURA, 16 Jun - Singapura "secara progresif akan mengerahkan" lebih banyak robot peronda di seluruh republik itu, kata polis semalam.Pelaksanaan itu dilakukan selepas lebih lima tahun percubaan berskala kecil. Robot telah dikerahkan di Terminal 4 Lapangan Terbang Changi mulai April "untuk menambah pegawai polis barisan hadapan dalam menjalankan rondaan di premis berkenaan", kata Pasukan Polis Singapura (SPF). Lebih banyak robot peronda itu akan ditempatkan di seluruh bandar dengan jumlah penduduk 5.6 juta orang.Populasi kecil dan kadar kelahiran yang rendah menyebabkan Singapura menggunakan teknologi itu untuk mengatasi kekurangan tenaga kerja."SPF merancang untuk mengerahkan lebih banyak robot peronda secara progresif untuk menambah operasi polis di seluruh Singapura," kata SPF dalam satu kenyataan, tanpa memberikan tempoh pelaksanannya.

(Pegawai Pasukan Polis Singapura (SPF) membuat rondaan dengan robot polis di Lapangan Terbang Changi di Singapura semalam/FOTO AFP)

Robot tersebut dilengkapi dengan kamera, penderia, pembesar suara, panel paparan, mata berkelip dan siren.Tiang boleh dipanjangkan dengan kamera 360 darjah memberikan pandangan di lapangan kepada pegawai di dalam bilik situasi, dan saluran dua hala membolehkan mereka bercakap secara langsung dengan orang ramai.Robot peronda itu memiliki sebatang tiang boleh laras dengan kamera 360 darjah.Ia akan memberikan pandangan di lapangan kepada pegawai di dalam bilik kawalan dan saluran dua hala memboleh mere bercakap seara langsung dengan orang ramai."Robot peronda adalah tambahan terbaharu kepada senjata teknologi SPF, berkebolehan melakukan rondaan autonomi dan memberikan polis gambaran situasi yang dipertingkatkan untuk membolehkannya untuk membuat keputusan yang lebih baik," kata polis. Menurut SPF, robot itu boleh "melakukan kawalan atau memberi amaran kepada orang yang melihat semasa kejadian sebelum tibanya" polis manusia hanya dengan menggunakan kelipan, siren dan pembesar suara. - AFP


15 maut, treler rempuh bas di Kanada

OTTAWA, 15 Jun- Sekurang-kurangnya 15 orang terbunuh di Manitoba, Kanada pada Khamis selepas sebuah treler merempuh sebuah bas kecil yang membawa sekumpulan warga emas, kata polis.Nahas itu disifatkan sebagai salah satu kemalangan jalan raya yang paling dahsyat dalam sejarah Kanada.Nahas berlaku di persimpangan dua jalan utama berhampiran bandar Carberry di barat daya Manitoba, 170 km (105 batu) barat Winnipeg.CBC News melaporkan, penumpang bas itu dalam perjalanan ke sebuah kasino di Carberry.- REUTERS


Zambia nafi terdapat wabak varian baharu COVID-19

LUSAKA, 16 Jun - Pihak berkuasa kesihatan Zambia pada Khamis menafikan laporan yang mengatakan terdapat varian baharu COVID-19 yang bermutasi dan lebih ganas di negara itu, lapor Xinhua.Ketua Pengarah Institut Kesihatan Awam Zambia (ZNPHI), Roma Chilengi, berkata lonjakan kes COVID-19 yang berlaku sekarang adalah disebabkan oleh varian Omicron sedia ada dan bukan strain baharu.Beliau berkata lonjakan itu didorong oleh musim sejuk memandangkan cuaca sejuk cenderung memudahkan penularan penyakit berkaitan pernafasan, termasuk COVID-19.Chilengi menyeru rakyat tidak panik kerana tiada sebab untuk bimbang sambil menasihatkan orang ramai supaya mematuhi langkah pencegahan yang disyorkan.

"ZNPHI kekal komited untuk melindungi kesihatan awam dan terus bekerja tanpa henti untuk mengawal penularan COVID-19 di Zambia," katanya. - BERNAMA


Kajian: Menyapu cecair alat sulit ibu pada bayi C-section meningkatkan perkembangan saraf

WASHINGTON, 16 Jun- Bayi yang dilahirkan melalui pembedahan cesarean tidak memperoleh bakteria sihat yang sama seperti bayi yang dilahirkan secara normal; menjadi satu halangan kepada perkembangan sistem imun bayi yang dianggap meningkatkan risiko penyakit tertentu di kemudian hari.Tetapi satu kajian baharu, yang diterbitkan dalam jurnal Cell Host & Microbe, mendapati bahawa mendedahkan bayi yang dilahirkan melalui pembedahan cesarean kepada cecair alat kelamin ibu selepas kelahiran berjaya memulihkan keseimbangan mikrob ini, dan turut mempunyai faedah pembangunan saraf.Kajian itu menggunakan kaedah yang ketat namun kecil, hanya melibatkan 68 bayi.Pengarang bersama Jose Clemente dari Sekolah Perubatan Icahn di Mount Sinai memberitahu AFP bahawa jika penemuan itu disahkan dalam ujian klinikal yang lebih besar, teknik itu boleh digunakan sebagai cara kos rendah untuk memastikan bayi lahir menerusi pembedahan memulakan hidup pada tapak yang sama seperti kelahiran normal."Jika hasilnya boleh dibahagikan kepada populasi yang lebih besar, maka secara idealnya kami ingin melihat bahawa ini menjadi sebahagian daripada standard penjagaan," katanya.Kajian itu dibuat selepas mendapati kadar kelahiran menerusi pembedahan semakin meningkat di seluruh dunia, kini menyumbang kira-kira satu dalam setiap tiga kelahiran di Amerika Syarikat.Penyelidikan lepas menunjukkan bayi yang dilahirkan melalui pembedahan cesarean mempunyai komposisi bakteria usus yang jauh berbeza berbanding bayi yang dilahirkan secara normal.Perbezaan ini cenderung hilang pada sekitar umur satu tahun, walaupun begitu, ia boleh memberi kesan berpanjangan dalam kes tertebtu, meningkatkan risiko asma, alahan dan diabetes.Dorothy Bishop, pakar perkembangan neuropsikologi di Universiti Oxford, yang tidak terlibat dalam kajian itu, memuji kajian tersebut, menyifatkannya usaha itu sebagai 'bijak'.Walau bagaimanapun, beliau menegaskan bahawa mereka belum lagi membuktikan manfaat perkembangan dan markah ujian daripada kumpulan plasebo 'kelihatan agak sederhana' dan bukannya menunjukkan kemerosotan.-AFP


Presiden Iran adakan pertemuan dengan Presiden Cuba, Raul Castro

HAVANA, 16 Jun - Bekas presiden Cuba, Raul Castro, bertemu dengan Presiden Iran, Ebrahim Raisi, pada hari terakhir lawatan tiga harinya ke pulau itu sebagai menyatakan sokongan dalam kalangan sekutunya. Terdahulu pada Khamis, Raisi mengadakan pertemuan rakan sejawatannya dari Cuba, Miguel Diaz-Canel.Pada forum perdagangan di Havana, Raisi memberitahu, Cuba dan Iran akan mencari peluang untuk bekerjasama menerusi penjanaan elektrik, bioteknologi dan perlombongan, antara kawasan lain.

Lawatan Raisi itu ketika Cuba dalam usaha mengukuhkan hubungan dengan sekutu yang jauh, seperti Rusia dan China, kedua-duanya tertakluk kepada sekatan Amerika Syarikat (AS). - REUTERS


Terpalit dakwaan serangan seksual, senator David Van dinasihat letak jawatan

SYDNEY, 16 Jun- Ketua pembangkang Australia pada Jumaat menggesa ahli Parlimen yang sedang dipalit dengan dakwaan serangan seksual supaya meletakkan jawatan dan mengatakan dia tidak boleh berada di bangunan itu.Senator David Van, dari Parti Liberal, dituduh secara berasingan pada hari Khamis selepas melakukan serangan seksual terhadap seorang senator wanita di dewan parlimen dan meraba punggung seorang lagi wanita di parti dalam bangunan Parlimen."Saya fikir adalah untuk kepentingan semua orang bahawa dia meletakkan jawatan daripada Parlimen, dan saya berharap dia dapat melakukannya lebih awal dan mendapatkan bantuan yang dia perlukan," kata Dutton kepada stesen radio Sydney 2GB."Saya fikir itu akan menjadi langkah seterusnya yang sesuai."Dutton telah menggantung Van, 58, daripada parlimen tetapi tidak boleh memaksanya meletak jawatan.Van telah menyifatkan pelbagai dakwaan itu sebagai skandal, sengaja diada-adakan dan sangat tidak benar.Senator Lidia Thorpe menuduh Van melakukan serangan seksual terhadapnya pada 2021, mengatakan dia takut meninggalkan pejabatnya berikutan insiden tersebut.Bekas senator Parti Liberal Amanda Stoker mengeluarkan kenyataan Khamis yang menuduh Van meraba punggunggnya sebanyak dua kali di sebuah parti pejabat pada 2020.-AFP

(Senator David Van ketika memberikan kenyataan pada Khamis / REUTERS)


Harry,Meghan berpisah dengan Spotify

LOS ANGELES, 16 Jun- Perjanjian berjuta-juta dolar yang meterai oleh kumpulan media yang dikendalikan oleh Putera Harry dari Britain dan isterinya Meghan Markle dengan gergasi penstriman Spotify akan berakhir dengan persetujuan bersama.Pasangan itu menghasilkan hanya satu siri podcast sejak menandatangani perjanjian pada 2020 bernilai AS$20 juta.Rancangan Markle's 'Archetypes,' telah mengungguli carta podcast dengan mengumpul jumlah pendengar yang tinggi.Tetapi kedua-dua pihak berkata dalam satu kenyataan bersama bahawa perjanjian itu akan berakhir."Spotify dan Archewell Audio telah saling bersetuju untuk berpisah dan berbangga dengan siri yang kami buat bersama," kata kenyataan itu.Harry dan Duchess of Sussex sedang mencari 'rumah baharu' untuk kandungan mereka, kata Variety, memetik sumber lain.Harry, anak bongsu Raja Charles Britain, berkahwin dengan bekas pelakon televisyen AS yang glamor, Meghan, yang berbangsa campuran, pada 2018.Tetapi hubungan antara pasangan itu dan keluarga menjadi semakin buruk pada tahun-tahun berikutnya, dengan Markle dikatakan menjadi mangsa perkauman.Harry dan isterinya berundur daripada kehidupan diraja dan berpindah ke California.Sejak itu, kedua-duanya terus 'menyerang' institusi keluarga diraja Britain.Paling mencuri perhatian adalah autobiografi yang menceritakan segala-galanya daripada putera raja berusia 38 tahun itu, siri dokumen Netflix, dan temu bual berprofil tinggi dengan Oprah Winfrey.Sejak berhenti daripada tugas diraja, pasangan itu telah berusaha untuk menjana wang melalui kerjasama dengan media.-AFP


Utara Texas dilanda puting beliung

WASHINGTON, 16 Jun- Puting beliung kuat melanda sebuah bandar di utara Texas pada Khamis menyebabkan kemusnahan membabitkan beberapa rumah mudah alih.ABC News turut melaporkan satu maut dan sejumlah mangsa mengalami kecederaan.Beberapa negeri dan selatan dan barat tengah berada bawah amaran cuaca buruk ketika ribut berbahaya yang didorong oleh suhu tinggi melanda wilayah itu.Puting beliung yang dahsyat melanda komuniti kecil Perryton, di Texas Panhandle pada petang Khamis dengan video pengejar ribut menunjukkan beberapa bangunan musnah dan rosak, pokok tumbang serta kenderaan tercampak.ABC News memetik Ketua Bomba Perryton Paul Dutcher sebagai berkata seorang maut dalam sebuah rumah treler, manakala lebih 75 orang dirawat di hospital tempatan."Kami mempunyai ramai pesakit di hospital," kata Dutcher.Pemburu ribut Brian Emfinger, yang merakam rakaman dron di Perryton, berkata dia melihat "kemusnahan yang agak serius" di kawasan tersebut.-AFP


Conor McGregor buat hal lagi

(McGregor hadir menyaksikan perlawanan NBA Miami Heat dengan Denver /AFP)

MIAMI, 16 Jun- Atlet sensasi seni mempertahankan diri campuran dari Ireland, Conor McGregor telah dituduh melakukan serangan seksual terhadap seorang wanita pada perlawanan akhir NBA di Miami minggu lalu.ESPN dan TMZ Sports memetik surat daripada peguam wanita itu yang mengatakan McGregor menyerangnya secara ganas di dalam bilik air di Kaseya Center semasa kekalahan Miami Heat kepada Denver pada perlawanan keempat pada Jumaat.Bintang UFC berusia 34 tahun itu didakwa telah mencium wanita itu secara agresif sebelum cuba memaksanya melakukan pelbagai aksi seks.McGregor menafikan dakwaan itu dalam satu kenyataan yang dihantar melalui e-mel kepada AFP oleh peguamnya Barbara Llanes."Tuduhan itu palsu. McGregor tidak akan gentar," kata Llanes dalam kenyataan itu.Polis di Miami sementara itu hanya akan mengesahkan bahawa unit mangsa khasnya sedang menyiasat laporan yang difailkan pada Ahad.“Ini adalah siasatan terbuka jadi tiada maklumat tambahan boleh dikeluarkan pada masa ini,” kata kenyataan Jabatan Polis Miami kepada AFP tanpa menyebut nama McGregor.Kedua-dua wakil Miami Heat dan NBA berkata mereka menyedari laporan itu dan siasatan dalaman sedang dijalankan."Kami menyedari dakwaan itu dan sedang menjalankan siasatan penuh," kata Heat dalam satu kenyataan."Sementara menunggu hasil siasatan, kami tidak akan memberikan ulasan lanjut."Kelakuan McGregor pada perlawanan pada Jumaat telah pun mendapat perhatian selepas insiden semasa tamat masa di mana dia menumbuk maskot Miami Heat selepas dia muncul di gelanggang.Orang yang memakai kostum maskot itu kemudian dibawa ke hospital tempatan untuk rawatan perubatan sebelum dibenarkan pulang selepas itu.McGregor ialah salah satu bintang global terbesar dalam sejarah seni mempertahankan diri campuran Ultimate Fighting Championship (UFC), yang dahulunya memegang gelaran featherweight dan lightweight.Dia telah mengambil bahagian dalam beberapa acara berbayar, terutama pertarungan 'crossover' pada 2017 menentang Floyd Mayweather di Las Vegas yang menjana lebih daripada AS$600 juta sekali gus membolehkan bekas tukang paip dari Dublin itu membawa pulang sekitar AS$100 juta.-AFP

(McGregor menumbuk maskot Miami Haet menyebabkan orang yang memakai maskot tersebut cedera dan dikejarkan ke hospital / AFP)


Bandar di AS dihujani cengkerik

LOS ANGELES, 16 Jun - Jutaan cengkerik spesis Mormon menghurung bandar Elko, Nevada menyelubungi jalan raya dan rumah, sehingga menghalang akses ke hospital.Penduduk tempatan, Colette Reynolds memberitahu CBS bahawa beliau rasa seperti hilang kebebasan.

"Walaupun ketika berada di dalam rumah, ia kelihatan seperti hujan kerana serangga itu jatuh secara berterusan dari merata tempat di mana mereka tidak dapat berpaut," katanya.Serangga itu turut menimbulkan masalah kepada perkhidmatan kecemasan awam kerana jumlahnya terlalu banyak untuk ditangani."Untuk membawa pesakit ke hospital, kami meminta orang di luar menyapu terlebih dulu untuk membuka laluan bagi kami masuk."Kami juga cuba menggunakan traktor dipasang dengan penolak salji hanya untuk menolak timbunan cengkerik yang berada di atas jalan," kata Steve Burrows dari Hospital Northeastern Nevada kepada TV KSL.Pakar entomologi negeri Nevada, Jeff Knight berkata kawanan cengkerik bukanlah sesuatu luar biasa di rantau ini, tetapi lebih ketara kali ini apabila penempatan manusia merebak memasuki kawasan habitat serangga."Selagi boleh bertolak ansur, penduduk di sini akan meneruskan hidup bersama cengkerik," kata Knight kepada CBS.-AFP


Gambar sebahagian roket satelit pengintip didedahkan

KOREA SELATAN, 16 Jun - Ketua Turus Bersama Korea Selatan mengeluarkan gambar sebahagian daripada roket yang digunakan dalam percubaan melancarkan sebuah satelit pengintip tentera awal bulan ini.Bahagian itu berjaya diselamatkan pada petang Khamis, dan pencarian masih diteruskan, kata tentera.Pada 31 Mei, pihak berkuasa angkasa lepas Korea Utara melancarkan satelit peninjau tentera, Malligyong-1 yang dipasang pada roket pengangkut jenis baharu, Chollima-1.Bagaimanapun, roket itu terhempas ke dalam laut selepas kehilangan tujahan akibat enjin peringkat kedua tidak dapat dihidupkan selepas proses pemisahan peringkat pertama.

Korea Selatan telah menjalankan operasi menyelamat selepas roket itu terjunam ke dalam perairan di luar pulau pantai barat Eocheongdo.- REUTERS


Taufan Biparjoy semakin lemah selepas landa India

MANDVI, 16 Jun - Taufan Biparjoy yang membadai India dengan membawa angin kencang dengan kelajuan 165 kilometer sejam dilaporkan semakin lemah kepada purata 78 kilometer sejam, awal pagi tadi.Menurut Jabatan Meteorologi India, Biparjoy yang membadai pesisir pantai berhampiran Pelabuhan Jakhau, pada Khamis bergerak dengan kelajuan 110 kilometer sejam menuju ke timur laut negara itu sebelum ke wilayah Sindh, Pakistan.

Sementara itu di Pakistan, hampir 82,000 penduduk di Pakistan telah dipindahkan ketika negara itu bersiap sedia menghadapi Taufan Biparjoy yang dijangka membadai, hari ini.Menteri Perubahan Iklim Pakistan, Sherry Rehman berkata mereka yang dipindahkan kebanyakkan penduduk yang tinggal di kawasan pantai negara itu."Ini semua hasil daripada perubahan iklim," kata Rehman kepada pemberita.Katanya, ribut dan ombak dijangka mencecah hingga empat meter dengan anjir berkemungkinan berlaku di Karachi yang menempatkan kira-kira 20 juta penduduk.-AFP


Penduduk di Chaco berhimpun mahu jawapan kehilangan wanita

CHACO, 16 Jun - Ratusan penduduk berkumpul sambil membawa sepanduk dan lilin, menuntut keadilan dan jawapan tentang kehilangan seorang wanita Argentina.Cecilia Marlene Strzyzowski,28, dilaporkan hilang sejak 1 Jun lalu.Menurut CNN, kali terakhir ibu saudara mangsa melihatnya menaiki sebuah kereta yang dipercayai bersama pasangannya untuk pergi ke rumah ibu bapanya.

Tujuh orang telah ditangkap, kes sedang disiasat badan kehakiman kerana disyaki membunuh. - REUTERS


Lelaki dihukum mati di Florida kerana merogol, bunuh pada 1984

MIAMI, 16 Jun- Negeri Florida Amerika Syarikat pada Khamis telah melaksanakan hukuman mati terhadap seorang lelaki yang disabitkan dengan kesalahan membunuh dan merogol dua wanita pada 1984.Keputusan itu dibuat setelah mahkamah menolak rayuan terakhirnya yang menggunakan alasan gangguan mental.Jurucakap Jabatan Pemulihan Akhlak Florida, Kayla McLaughlin berkata hukuman mati telah dilaksanakan ke atas Duane Owen, 62, dengan suntikan maut di Penjara Negeri Florida pada 6:14 petang. Menurut salah satu fakta kes, Owen memecah masuk ke dalam sebuah rumah di bandar Boca Raton di selatan Florida dan memukul seorang wanita berusia 38 tahun hingga mati dengan tukul ketika anak-anaknya tidur di bilik lain, kemudian menyerangnya secara seksual.Anak-anaknya menemui mayatnya pada keesokan harinya ketika mereka bersiap untuk ke sekolah.Pada perbicaraan, Owen mengaku membunuh wanita itu.Selepas mencapai keputusan mengenai kesalahan Owen, juri mengesyorkan hukuman mati dengan undian 10 berbanding 2, dan hakim perbicaraan mengikut saranan juri.Owen turut disabitkan secara berasingan kerana membunuh dan merogol seorang pengasuh berusia 14 tahun di sebuah rumah di Pantai Delray pada awal tahun yang sama.Dalam petisyen kepada Mahkamah Agung AS, peguam Owen berhujah bahawa dia 'gila' dan tidak patut dihukum bunuh.Menerusi maklum balas negeri itu, ia menyatakan bahawa pada penilaian psikiatri pada 23 Mei, seorang pakar psikologi klinikal berkata dia telah bertemu dengan Owen dua kali pada bulan itu dan mendapati dia mengalami demensia, skizofrenia dan disforia jantina.Owen memberikan butiran kepada ahli psikologi dia telah melakukan tujuh kesalahan rogol, lima cubaan membunuh dan dua pembunuhan.Mahkamah Agung menolak petisyen itu, membenarkan pelaksanaan hukuman mati diteruskan.Owen adalah individu ke-13 dibunuh di Amerika Syarikat tahun ini.-AFP

(Duane Owen ketika dibicarakan pada 1999 / REUTERS)


Kemalangan di Manitoba, 15 terbunuh

KANADA, 6 Jun - Sekurang-kurangnya 15 orang terbunuh di wilayah Manitoba pada Khamis, selepas trak separuh treler merempuh sebuah bas kecil yang membawa sekumpulan warga emas, kata polis tempatan.Mangsa kemalangan dalam perjalanan ke sebuah kasino di kawasan itu.Nahas berlaku di persimpangan dua jalan utama berhampiran bandar Carberry di barat daya Manitoba."Kami dapat mengesahkan bahawa sekurang-kurangnya 15 orang telah disahkan meninggal dunia akibat kemalangan ini, bas itu membawa kira-kira 25 orang" kata Polis Diraja Kanada Manitoba, Asisten Komisioner Rob Hill.

Polis berkata pemandu kedua-dua kenderaan itu selamat, sambil enggan menyatakan pihak yang menjadi punca kemalangan itu. Perdana Menteri Justin Trudeau menerusi twitter, menyatakan kesal dan sedih atas berita yang "sangat tragis" itu."Saya menyampaikan ucapan takziah kepada mereka yang kehilangan orang tersayang hari ini. Saya tidak dapat membayangkan kesakitan yang mereka rasai," katanya. - REUTERS


Keganasan di Manipur, polis lepas gas pemedih mata

MANIPUR, 16 Jun - Pasukan keselamanatan India melepaskan gas pemedih mata ke arah penunjuk perasaan yang membantah kematian sembilan orang awam dalam keganasan terbaharu di bahagian timur laut negeri Manipur, membabitkan pertelagahan antara kumpulan etnik.Polis negeri dan pasukan separa tentera melepaskan beberapa das gas pemedih mata untuk menyuraikan penunjuk perasaan di kawasan New Checkon di Imphal East.Ketua Negeri N. Biren Singh mahu orang ramai supaya bertenang dan memberi kerjasama dengan pihaknya.

Keganasan dalam kalangan etnik Kuki berlaku sejak 3 Mei lalu, ekoran ketidakpuasan hati yang melibatkan isu ekonomi dan kuota dalam pekerjaan sektor kerajaan dan pendidikan. - REUTERS


Insiden kapal pelarian karam, Greece umum berkabung tiga hari

KALAMATA, 15 Jun- Kerajaan Greece mengumumkan negara akan berkabung selama tiga hari bagi mengenang mangsa yang terkorban dalam insiden kapal karam berkenaan.Setakat ini, seramai 104 penumpang telah diselamatkan, selepas kapal nelayan yang dinaiki mereka karam di 47 batu nautika dari bandar Pylos.Operasi mencari dan menyelamat bagi mengesan penumpang lain masih diteruskan memandangkan jumlah penumpang yang berada di dalam kapal itu tidak dapat dipastikan.Kapal nelayan itu karam pada waktu malam antara Selasa dan Rabu ketika dalam perjalanan dari Libya ke Itali.Insiden berlaku di kawasan perairan paling dalam di Laut Mediterranean dan tiada seorang pun daripada mangsa yang terselamat memakai jaket keselamatan.Setakat tahun ini, seramai 72,778 pelarian telah tiba di Eropah dari selatan, melalui laut ke Itali, Greece, Sepanyol, Cyprus dan Malta.Menurut Suruhanjaya Tinggi Pertubuhan Bangsa Bersatu, sekurang-kurangnya 1,037 orang pelarian meninggal dunia atau hilang sejak awal tahun 2023.- AFP


Twitter disaman 17 penerbit muzik, didakwa langgar hak cipta

WASHINGTON, 15 Jun- Platform media sosial Twitter berdepan saman berhubung pelanggaran hak cipta besar-besaran yang melibatkan katalog muzik.Tindakan itu dilakukan gabungan 17 penerbit muzik termasuk Universal Music, Warner Music dan Sony Music.Kesemua penerbit tersebut memegang hak muzik daripada artis antaranya, Drake, Taylor Swift dan Adele.Mereka memfailkan tuntutan bersama di Mahkamah Persekutuan Tennessee melibatkan nilai lebih daripada AS$250 juta dolar Amerika sebagai ganti rugi.Syarikat X-Corp milik billionaire Elon Musk yang memiliki Twitter merupakan defendan tunggal.Menurut Persatuan Penerbit Muzik Kebangsaan, Twitter mengetahui muzik-muzik berkenaan dibocorkan, dilancarkan dan distrim oleh berbilion-bilion orang setiap hari di platform itu.Namun pihaknya enggan membayar penulis lagu dan penerbit muzik terlibat.Menurut The New York Times, Twitter baru-baru ini mempertimbang untuk melesenkan muzik daripada tiga label utama, namun rundingan itu gagal selepas Musk mengambil alih syarikat itu.-AFP


Mesir bakal awet jerung tenggiri yang baham pelancong Rusia

HURGHADA, 15 Jun- Mesir dalam usaha untuk mengawet jerung tenggiri yang membaham seorang pelancong Rusia di bandar Hurghada, dekat Laut Merah Khamis lepas.Bangkai jerung berkenaan telah diserahkan kepada penyelidik di Institut Sains Marin untuk diawet sebelum dipamerkan di Muzium Institut Sainstifik.Pakar di Institut Sains Marin, Ashraf Seddik berkata jerung tenggiri, haiwan kedua paling berbahaya kepada manusia selepas jerung putih.Haiwan itu boleh ditemukan di Laut Merah dalam jumlah yang kecil.Bagaimanapun, jerung itu dikatakan memburu di sekitar pantai dan boleh menangkap mangsanya pada kedalaman kurang dua meter.Dalam kejadian Khamis lalu, haiwan berkenaan berjaya ditangkap dan dibawa ke darat.Sebahagian anggota badan pelancong berusia 28 tahun itu ditemukan dalam perut haiwan itu, manakala selebihnya dijumpai oleh nelayan.Pada tahun 2022, dua pelancong Eropah terbunuh diserang haiwan itu berhampiran Hurghada.- REUTERS


Penemuan mumia berusia 3,000 tahun di Peru

LIMA, 15 Jun- Mumia berusia kira-kira 3,000 tahun ditemukan berhampiran Lima, ibu negara Peru.Lokasi penemuan mumia tersebut adalah di tapak arkeologi Huaca La Florida, di tengah Lembah Rimac.Ia dipercayai daripada budaya Manchay, yang berkembang di lembah Lima antara 1,500 dan 1,000 tahun sebelum masihi.Sekumpulan pelajar dari Universiti San Marcos dan penyelidik pada mulanya menemui sisa rambut dan tengkorak dalam bungkusan kapas semasa penggalian.Namun, kerja-kerja seterusnya berjaya menemui keseluruhan rangka badan mumia tersebut.Ahli arkeologi turut menemui objek lain termasuk sisa jagung, daun koka dan benih.Pakar percaya ia mungkin sebahagian daripada alatan untuk upacara pemujaan.- REUTERS


Jepun selar tindakan Korea Utara lancar peluru berpandu balistik lagi

TOKYO, 15 Jun- Kementerian pertahanan Tokyo hari ini telah melaporkan dua peluru berpandu balistik yang ditembak Korea Utara telah mendarat di perairan Zon Ekonomi Eksklusif (EEZ).Zon itu memanjang sehingga 200 batu nautika dari pantai Jepun, melebihi had perairan wilayahnya."Dua peluru berpandu balistik jatuh di dalam EEZ," kata Kimi Onoda, naib menteri pertahanan parlimen.Perdana Menteri Jepun, Fumio Kishida berkata tiada laporan mengenai kerosakan selepas tentera Korea Selatan mengumumkan serangan terbaru dalam siri ujian senjata yang diharamkan oleh Pyongyang."Pelancaran hari ini melanggar resolusi Majlis Keselamatan PBB yang berkaitan dan merupakan tindakan melulu yang meningkatkan provokasi terhadap masyarakat antarabangsa," kata Kishida kepada pemberita.Jepun telah membuat bantahan tegas terhadap Korea Utara", tambahnya.Dua minggu lalu, Jepun secara ringkas mengaktifkan sistem amaran amaran peluru berpandunya untuk wilayah Okinawa selatan apabila Pyongyang membuat apa yang dipanggil percubaan yang gagal untuk meletakkan satelit di angkasa.Media negara Korea Utara berkata satelit itu telah terhempas ke dalam laut sejurus selepas pelancaran, kerana kemalangan berlaku semasa penerbangannya.- AFP


Singapura kerah lebih banyak robot polis bertugas

SINGAPORE, 15 Jun- Singapura akan lebih progresif kerap mengerahkan perkhidmatan robot polis peronda di seluruh negara kota itu selepas lebih lima tahun menjalankan percubaan berskala kecil.Menurut Pasukan Polis Singapura (SPF), khidmat robot itu telah digunakan di Terminal 4 Lapangan Terbang Changi mulai April, dalam menambah bilangan pegawai polis menjalankan rondaan di premis-premis.Singapura dengan populasi seramai 5.6 juta orang itu, sewajarnya menggunakan perkhidmatan teknologi berkenaan dalam usaha mengatasi kekurangan tenaga kerja."SPF merancang untuk mengerahkan lebih banyak robot peronda secara progresif untuk menambah operasi polis di seluruh Singapura," kata SPF dalam satu kenyataan, tanpa memberikan garis masa.Robot tersebut dilengkapi dengan kamera, penderia, pembesar suara, panel paparan, sistem kelipan mata dan siren.

Fungsi kamera 360 darjah memberikan pandangan penuh di lapangan kepada pegawai penyelia, selain turut mempunyai saluran dua hala yang membolehkan mereka bercakap secara langsung dengan orang ramai."Robot peronda adalah tambahan terbaharu kepada senjata teknologi SPF, yang mampu melakukan rondaan autonomi dan memberikan polis gambaran situasi yang jelas dalam membuat keputusan," kata polis.Penggunaan siren dan pembesar suara pada robot itu boleh menguatkuasakan garis keselamatan atau amaran kepada orang awam semasa kejadian, ketika menunggu ketibaan polis manusia.- AFP


Rusia jatuhkan sembilan dron di semenanjung Crimea

MOSCOW, 15 Jun- Tentera Rusia telah menjatuhkan sembilan dron di semenanjung Crimea, wilayah yang dirampas dari Ukraine pada 2014, kata gabenornya yang dilantik di Moscow, Sergei Aksionov pada Khamis."Malam tadi dan pagi ini, sembilan dron dikesan di atas wilayah Republik Crimea," kata Aksionov menerusi Telegram."Enam peranti ditembak jatuh oleh pasukan pertahanan udara" manakala tiga lagi dinyahaktifkan sebelum jatuh ke tanah, katanya sambil menambah tiada mangsa.Bagaimanapun, salah satu dron itu meletup di sebuah kampung di tengah semenanjung kawasan itu, memecahkan tingkap di beberapa rumah, katanya.Serangan dron di Crimea, yang dirampas Moscow tidak diiktiraf oleh masyarakat antarabangsa, telah meningkat dalam beberapa minggu kebelakangan ini ketika Ukraine meneruskan serangan balas terhadap tentera Rusia.Kyiv telah berulang kali berkata ia merancang untuk mengambil balik Crimea.-AFP


Syarikat pelancongan mengaku bersalah berhubung kes letusan gunung berapi Whakaari di New Zealand

WELLINGTON, 15 Jun - Sebuah syarikat pelancongan di New Zealand mengaku bersalah pada Khamis atas pertuduhan kecuaian susulan siasatan terhadap insiden letusan gunung berapi Whakaari/White Island pada 2019 yang mengorbankan 22 nyawa, lapor Agensi Berita Jerman (dpa). WorkSafe New Zealand mendakwa White Island Tours berhubung kegagalan menjalankan penilaian risiko menyeluruh dan melaksanakan kawalan untuk memastikan pengurangan risiko kecederaan serius dan kematian kepada pelancong dan pekerja. Menurur WorkSafe, daripada 22 yang maut itu 19 orang terdiri pelanggan White Island Tours dan dua lagi merupakan petugas syarikat pelancongan berkenaan, manakala 19 lagi pelanggan dan dua pekerja mengalami kecederaan. "Kepentingan rayuan ini tidak boleh diremehkan. Ia akan memberi kesan sepanjang hayat kepada mereka yang terselamat dan waris pelancong dan pekerja yang meninggal dunia atau cedera parah."Kami berharap keputusan mengenai kes White Island Tours akan memberikan sedikit jaminan kepada mangsa yang terselamat dan waris juga kepada mereka yang sepatutnya bertanggungjawab memastikan keselamatan mereka dan gagal berbuat demikian perlu dipertanggungjawabkan," kata Ketua Eksekutif WorkSafe Phil Parkes.

(White Island Tour menyelamatkan mangsa yang terselamat daripada insiden letusan gunung berapi Whakaari pada Disember 2019/FOTO Twitter Michael Schade)

Whakaari, gunung berapi paling aktif di New Zealand, terletak 48 kilometer luar pantai dari Whakatane, di pantai timur Pulau Utara New Zealand. Terdapat 47 orang bersiar-siar di pulau milik persendirian itu apabila gunung berapi itu meletus pada Disember 2019.Seorang lelaki warga Jerman berusia 64 tahun meninggal dunia pada Julai 2020 akibat komplikasi perubatan semasa menerima rawatan manakala tiga lagi cedera. - BERNAMA-dpa


TikTok rancang labur berbilion dolar di Asia Tenggara

(Ketua Pegawai Eksekutif TikTok Shou Zi Chew menghadiri pelancaran TikTok Socio-Economic Impact Report 2023 di The Ritz Carlton, Pacific Place di Jakarta, Indonesia /REUTERS)

JAKARTA, 15 Jun- Aplikasi video pendek TikTok, yang dimiliki oleh ByteDance China, berkata pada Khamis ia akan melabur berbilion-bilion dolar di Asia Tenggara dalam beberapa tahun akan datang kerana ia meningkat dua kali ganda di rantau ini di tengah-tengah pengawasan global yang lebih intensif terhadap keselamatan datanya.Asia Tenggara, rantau dengan populasi kolektif 630 juta, separuh daripadanya di bawah 30 tahun - merupakan salah satu pasaran terbesar TikTok dari segi bilangan pengguna.Tetapi platform itu masih belum menterjemah pangkalan pengguna yang besar kepada sumber pendapatan e-dagang utama di rantau itu kerana ia menghadapi persaingan sengit daripada pesaing yang lebih besar iaitu Sea's Shopee, Alibaba's Lazada dan GoTo's Tokopedia."Kami akan melabur berbilion dolar di Indonesia dan Asia Tenggara dalam beberapa tahun akan datang," kata Ketua Pegawai Eksekutif TikTok Shou Zi Chew pada sebuah forum di Jakarta.Beliau berkata kandungan pada platformnya menjadi lebih pelbagai kerana ia menambah lebih ramai pengguna dan berkembang melangkaui pengiklanan ke dalam e-dagang, membolehkan pengguna membeli barangan melalui pautan pada aplikasi semasa penstriman langsung.Chew berkata TikTok mempunyai 8,000 pekerja di Asia Tenggara, dan 2 juta vendor kecil menjual barangan mereka di platformnya di Indonesia, ekonomi terbesar di Asia Tenggara.Pelan pelaburan itu dibuat ketika syarikat milik China itu menghadapi penelitian daripada beberapa kerajaan dan pengawal selia kerana kebimbangan bahawa Beijing boleh menggunakan aplikasi itu untuk mengumpul data pengguna atau memajukan kepentingannya.Negara-negara lain termasuk Britain dan New Zealand telah mengharamkan aplikasi itu pada telefon kerajaan, tindakan TikTok berkata ia dipercayai berdasarkan "salah tanggapan" dan didorong oleh geopolitik yang lebih luas.TikTok telah berulang kali menafikan bahawa ia pernah berkongsi data dengan kerajaan China dan berkata syarikat itu tidak akan berbuat demikian jika diminta.Aplikasi itu tidak menghadapi larangan besar pada peranti kerajaan di Asia Tenggara, tetapi ia telah diteliti mengenai kandungannya.Indonesia membentangkan satu daripada cabaran dasar global utamanya yang pertama pada 2018, selepas pihak berkuasa melarang secara ringkas TikTok kerana siaran yang mereka katakan mengandungi "pornografi, kandungan yang tidak sesuai dan fitnah."Di Vietnam, pengawal selia berkata ia akan menyiasat operasi TikTok di negara itu kerana kandungan "toksik" pada platform itu menimbulkan ancaman kepada "belia, budaya dan tradisinya."-REUTERS

(Ketua Pegawai Eksekutif TikTok Shou Zi Chew / REUTERS)


Pemain ragbi mengaku tidak bersalah dakwaan serangan seksual di bar

(Kurtley Beale ketika meninggalkan mahkamah / REUTERS)

SYDNEY, 15 Jun- Pemain ragbi Australia yang digantung, Kurtley Beale berkata kebenaran akan terbongkar selepas dia mengaku tidak bersalah atas dakwaan serangan seksual terhadap seorang wanita di sebuah pub di Sydney.Pemain itu ditangkap pada Januari dan didakwa atas kejadian yang berlaku dalam bilik air sebuah pub pada bulan sebelumnya.Ragbi Australia menggantungnya daripada semua bentuk permainan.Beale, 34 tahun itu didakwa di Mahkamah Tempatan Pusat Downing Sydney atas tiga kesalahan seksual selepas satu pertuduhan digugurkan oleh pendakwa raya.Peguam Beale membuat pengakuan tidak bersalah bagi pihaknya terhadap persetubuhan tanpa persetujuan dan dua pertuduhan menyentuh orang lain secara seksual tanpa kebenaran, lapor penyiar kebangsaan ABC."Saya sangat sedih berada di sini hari ini. Saya tidak bersalah," kata Beale kepada pemberita di luar mahkamah, sambil menambah: "Kebenaran akan terbongkar."Beale kembali ke Australia tahun lepas selepas berkhidmat dengan pasukan Perancis Racing 92, berharap dapat disenaraikan skuad Wallabies untuk Piala Dunia tahun ini.Dia membuat debutnya untuk Australia pada tahun 2009.-AFP

(Kurtley Beale dalam sidang media selepas perbicaraan / REUTERS)


Senator Australia dakwa diserang secara seksual di bangunan Parlimen

(Lidia Thorpe sebak ketika berucap / REUTERS)

SYDNEY, 15 Jun- Seorang ahli parlimen Australia pada Khamis memperincikan dakwaan bahawa dia telah "diserang" secara seksual di parlimen sambil menyifatkan bangunan itu "bukan tempat selamat" untuk wanita.Dalam ucapan Senat yang penuh sebak, Lidia Thorpe berkata dia telah menerima "komen seksual", terkurung di tangga, "disentuh secara tidak wajar" dan "dilamar" oleh lelaki berkuasa.Thorpe pada Rabu menuduh rakan senatornya "menyerangnya secara seksual", sebelum dipaksa menarik balik kenyataan itu bawah ancaman sekatan parlimen.Tetapi pada Khamis, Thorpe menyatakan semula inti dakwaannya terhadap David Van, yang telah bersungguh-sungguh menafikan dakwaan itu.Van berkata dia terkejut dengan dakwaan itu, memberitahu media tempatan bahawaia sama sekali tidak benar.Thorpe berkata walaupun dakwaan itu dilindungi daripada undang-undang fitnah yang ekstrim di Australia, Van telah melibatkan peguam dalam perkara itu dan dia perlu menyatakan semula kesnya untuk mengemudi peraturan parlimen."Apa yang saya alami dilakukan secara agresif dan disentuh secara tidak wajar," katanya."Saya takut untuk keluar dari pintu pejabat. Saya akan membuka sedikit pintu dan memeriksa laluan itu selamat sebelum melangkah keluar," katanya kepada penggubal undang-undang."Sampai tahap yang saya perlu ditemani oleh seseorang setiap kali saya masuk ke dalam bangunan ini," tambahnya."Saya tahu ada orang lain yang pernah mengalami perkara yang sama dan tidak tampil ke hadapan demi kepentingan kerjaya mereka."-AFP


Jalan kaki lebih setahun tunai haji

KERALA, 15 Jun-Seorang lelaki berasal dari India mengambil masa kira-kira setahun untuk sampai ke Makkah.Lelaki tersebut, Shihab Chottur memulakan perjalanan dari Kerala di India pada 2 Jun tahun lalu dan merentasi Pakistan, Iran dan Kuwait sebelum akhirnya tiba di Arab Saudi pada minggu kedua Mei lalu lapor indiantoday.in.Shihab mengharungi 8,600 kilometer (KM) untuk sampai ke Makkah.Selepas berjaya memasuki Arab Saudi, dia ke Madinah dan menghabiskan masa selam 21 hari di sana sebelum bertolak ke Makkah.Shibab mengharungi 440 kilometer (KM) untuk ke Makkah. Dia mengambil masa sembilan hari untuk sampai ke kota berkenaan.Perjalanannya itu dirakam dan dimuat naik di YouTube. Usaha beliau itu ternyata tidak selalunya berjalan lancar. Misalnya, Shihab hampir-hampir tidak dapat melalui sempadan Pakistan kerana berdepan beberapa isu imigresen di sana.Permohonan bagi visa transit awalnya tidak diluluskan oleh kedutaan negara itu sehinggalah perkara ini terpaksa Shihab mencabarnya di mahkamah.Shihab kini ditemani ibunya, Cik Zainaba, yang melakukan perjalanan ke Tanah Suci dengan menaiki pesawat-www.indiatoday.in


Kritik kerajaan rasuah, pengasas surat khabar dipenjara enam tahun

(Jose Ruben Zamora Marroquin / REUTERS)

GUATEMALA CITY, 15 Jun- Mahkamah Guatemala pada Rabu menjatuhkan hukuman penjara enam tahun kepada pengasas sebuah akhbar yang mengkritik kerajaan atas tuduhan pengubahan wang haram.Hakim Otto Valvert memutuskan bahawa hukuman terhadap Jose Ruben Zamora Marroquin tidak boleh diringankan.Selain penjara, Zamora turut dikenakan denda AS$37,500.Kedua-dua pihak pendakwaan, yang memohon hukuman penjara 40 tahun, dan Zamora berkata mereka akan merayu.Zamora, 66, menafikan pertuduhan terhadapnya. Pada Rabu, dia menuduh sistem keadilan melanggar haknya dan mengecam Presiden Alejandro Giammattei sebagai "pencuri."Zamora telah berada di dalam penjara selama hampir 11 bulan menunggu perbicaraan dalam kes yang dikatakan organisasi media sebagai serangan terhadap kebebasan bersuara.Perbicaraan itu berlaku di tengah-tengah sekatan yang lebih meluas terhadap pengkritik kerajaan dalam beberapa bidang menjelang pilihan raya presiden akhir bulan ini."Kes Zamora mewakili satu lagi langkah ke arah penyatuan pemerintahan diktator. Kedaulatan undang-undang dilanggar," Ana Maria Mendez dengan kumpulan hak asasi Amerika Latin WOLA berkata di Twitter.Pelapor khas untuk kebebasan bersuara di Suruhanjaya Hak Asasi Manusia Antara Amerika, Pedro Vaca berkata beberapa wartawan yang membuat liputan kes Zamora turut sedang disiasat.Zamora ditahan Julai lalu atas tuduhan pengubahan wang haram, memeras ugut dan menjaja pengaruh, walaupun didapati bersalah hanya atas pertuduhan pertama.Setibanya di mahkamah dalam keadaan bergari, Zamora memberitahu pemberita isterinya Minayu Marroquin telah meninggalkan Guatemala pada Selasa kerana takut ditangkap dan menyertai anak lelaki mereka yang kini dalam buangan di Amerika Syarikat.Zamora, yang telah memenangi anugerah antarabangsa untuk kewartawanan penyiasatan, menuduh Giammattei dan Peguam Negara Consuelo Porras cuba menutup mulutnya kerana mendedahkan rasuah kerajaan.Pemerhati hak asasi manusia telah memberi amaran bahawa Guatemala akan "memadamkan" kebebasan akhbar, manakala Persatuan Akhbar Antara Amerika telah mengecam kes terhadap El Periodic sebagai "pemburuan ahli sihir."Amerika Syarikat juga telah menyatakan kebimbangan, mengatakan kerajaan di Guatemala "menjenayahkan kerja wartawan dan masyarakat sivil."Washington telah menambah Porras ke dalam senarai "pelakon rasuah" kerana menghalang dan kemudian memecat seorang pendakwa raya antimafia.Ditubuhkan pada 1996, El Periodico ditutup bulan lalu, memetik "penganiayaan jenayah dan tekanan ekonomi." Wartawan dan kolumnisnya juga sedang disiasat menyebabkan beberapa orang daripada mereka telah melarikan diri dari Guatemala.-AFP


Australia sekat pembukaan kedutaan baharu Rusia

(Tapak pembinaan kedutaan baharu Rusia di Canberra / TWITTER)

SYDNEY, 15 Jun- Perdana Menteri Australia Anthony Albanese kerajaan akan menyekat pembukaan kedutaan baharu Rusia berhampiran parlimen negara itu, dengan alasan ancaman terhadap keselamatan negara.Rusia kini memegang pajakan untuk sebidang tanah berhampiran bangunan Parlimen di ibu negara Australia Canberra, bertujuan untuk membina bangunan kedutaan baharunya.Kerajaan Australia telah cuba untuk menamatkan perjanjian pajakan yang telah lama wujud, di mana ia pertama kali ditandatangani pada 2008.Perdana Menteri Anthony Albanese berkata, selepas jalan perundangan lain gagal, undang-undang baharu akan diperkenalkan untuk menyekat pembangunan kedutaan baharu itu atas alasan keselamatan negara."Kerajaan telah menerima nasihat keselamatan yang sangat jelas tentang risiko yang ditimbulkan kerana ia dibina sangat dekat dengan bangunan Parlimen," katanya kepada pemberita."Kami bertindak pantas untuk memastikan tapak pajakan tidak menjadi kehadiran diplomatik rasmi."Menteri Hal Ehwal Dalam Negeri Clare O'Neil berkata cadangan membina kedutaan baharu Rusia menimbulkan ancaman yang jelas."Masalah utama dengan cadangan kedutaan Rusia kedua di Canberra ialah lokasinya," katanya."Lokasinya terletak bersebelahan dengan bangunan Parlimen."-AFP


Remaja tembak guru di Bosnia, dua tercedera

SARAJEVO, 14 Jun- Seorang kanak-kanak ditahan pada Rabu selepas didakwa menembak seorang guru di sebuah sekolah rendah di bandar Lukavac di timur laut Bosnia.Menurut saksi, insiden itu berlaku sebulan selepas tembakan berturut-turut menggegarkan negara jiran Serbia, termasuk tragedi di sebuah sekolah rendah di Belgrade di mana seorang remaja berusia 13 tahun menembak mati 10 orang termasuk sembilan rakan kelas."Kanak-kanak itu, yang belum berusia 14 tahun, berada di bawah pengawasan polis di premis Jabatan Polis Lukavac manakala senjata api dan barangan rampasan lain selamat di bawah simpanan polis sehingga siasatan bermula," kata kementerian dalam negeri Tuzla Canton.Pegawai menyifatkan suspek sebagai bekas pelajar yang baru berpindah ke sekolah lain."Kanak-kanak itu dipindahkan ke sekolah lain sejak awal semester kedua akibat tindakan disiplin," kata Ahmed Omerovic, menteri pendidikan untuk Tuzla, kepada pemberita.“Hari ini tamat kelas di semua sekolah di wilayah Tuzla canton,” tambahnya.Mangsa yang cedera ialah seorang guru bahasa Inggeris dan penolong pengetua dikenali sebagai Ismet Osmanovic.Menurut hospital di bandar berdekatan Tuzla, mangsa dalam kejadian tembakan itu telah mengalami luka di bahagian leher.Menurut Pusat Klinik Universiti Tuzla dalam satu kenyataan, pesakit ditidurkan dan perlu menjalani pembedahan.- AFP


Erdogan kecilkan peluang Sweden sertai NATO

ISTANBUL, 14 Jun- Presiden Turkiye, Recep Tayyip Erdogan pada Rabu menolak tekanan antarabangsa yang semakin memuncak ke atas Ankara untuk meratifikasi tawaran keanggotaan NATO Sweden sebelum pakatan pertahanan Barat bertemu pada Julai."Sweden mempunyai jangkaan. Ia tidak bermakna kami akan mematuhinya," kata Erdogan dalam kenyataan yang dikeluarkan oleh pejabatnya."Untuk kami memenuhi jangkaan ini, pertama sekali, Sweden mesti melakukan bahagiannya."Sweden dan jirannya di Nordic, Finland menamatkan dekad ketidakselarasan tentera dan memohon untuk menyertai blok pertahanan yang diketuai Amerika Syarikat (AS) sebagai tindak balas kepada pencerobohan Rusia ke atas Ukraine.

Turkiye dan rakan ahli NATO, Hungary mengesahkan keahlian NATO Finland pada tahun ini namun parlimen kedua-dua negara masih belum meluluskan kemasukan Sweden.

Kelewatan itu telah menyebabkan kebimbangan yang semakin meningkat di Barat.

Presiden AS, Joe Biden menekan Erdogan mengenai Sweden semasa panggilan yang dibuatnya selepas pemimpin Turkiye itu memperolehi pemilihan semula bulan lalu.Setiausaha Agung NATO, Jens Stoltenberg turut membincangkan bidaan itu dengan Erdogan di Istanbul awal bulan ini.Erdogan menyatakan bahawa lawatan Stoltenberg bertepatan dengan protes yang diadakan di Stockholm oleh penyokong kumpulan Kurdish yang diiktiraf sebagai organisasi pengganas oleh Ankara.Turkiye mendesak Sweden untuk melarang dan membanteras perhimpunan tersebut."Terdapat hak yang diberikan kepada penguatkuasaan undang-undang (Sweden) di bawah perlembagaan. Gunakan hak tersebut. Jika anda tidak menanganinya, kami tidak boleh bersetuju pada sidang kemuncak di Vilnius," kata Erdogan.- AFP


Batu karang terbesar, pesara tentera Sri Lanka pemegang rekod baharu dunia

COLOMBO, 14 Jun- Doktor tentera Sri Lanka berjaya merekodkan satu sejarah dunia apabila berjaya mengeluarkan batu karang terbesar daripada seorang pesara tentera berusia 62 tahun.Batu karang yang dikeluarkan adalah milik bekas sarjan Canistus Coonge seberat 801 gram, lima kali ganda daripada berat buah pinggang lelaki biasa.Batu karang Coonge berukuran 13.37 sentimeter panjang berbanding dengan purata buah pinggang yang panjangnya kira-kira 10 hingga 12 sentimeter.“Pembuangan batu karang terbesar dan terberat di dunia melalui pembedahan besar berlaku pada 1 Jun di Hospital Tentera Colombo,” kata tentera dalam satu kenyataan.Coonge memberitahu media tempatan, Swarnavahini bahawa dia mengalami sakit perut sejak 2020 dan ubat oral yang diambil tidak membantunya.“Saya diberitahu untuk menjalani pembedahan selepas imbasan baru-baru ini. Saya rasa normal sekarang,” kata Coonge kepada AFP.

Menurut Guinness World Records, kes terbaharu itu melepasi rekod buah pinggang terbesar sebelum ini iaitu 620 gram daripada seorang pesakit di Pakistan pada 2008.Pegawai mengumumkan penemuan itu pada hari Rabu selepas Rekod Dunia Guinness mengiktirafnya."Perkara yang paling penting bagi kami ialah buah pinggang berfungsi secara normal walaupun terdapat batu ini," kata pakar bedah tentera, K. Sutharshan.Batu karang adalah mendapan yang dibuat apabila mineral dan garam menjadi kristal dalam buah pinggang kerana ia menapis darah.Batu karang boleh menyebabkan kesakitan yang luar biasa, memerlukan pembedahan jika ia terlalu besar dan tersekat.- AFP


Tingkatkan kerjasama Teluk, Putera Mohammed Salman ke Perancis

RIYADH, 14 Jun- Pemerintah de facto Arab Saudi, Putera Mahkota Mohammed Salman telah berlepas ke Perancis untuk lawatan negara, hari ini.Menurut satu kenyataan, beliau dijangka akan bertemu Presiden Emmanuel Macron untuk sesi perbincangan dua hala selain memperkukuh hubungan Perancis dengan negara Teluk yang kaya dengan sumber.Menurut kenyataan Mahkamah Diraja, Putera Mohammed, 37 tahun, akan turut mengambil bahagian dalam Sidang Kemuncak bagi Perjanjian Kewangan Global Baharu di Paris, minggu depan.Pada hari Isnin Putera Mohammed, sering dikenali sebagai "MBS", akan menghadiri majlis resepsi rasmi Saudi untuk pencalonan Riyadh untuk menjadi tuan rumah Ekspo 2030.Pada Disember 2021, Macron menjadi salah seorang pemimpin Barat pertama bertemu Putera Mohammed di Arab Saudi sejak wartawan Saudi Jamal Khashoggi dibunuh dalam konsulat Istanbul Riyadh pada 2018.- AFP


Bot pendatang karam di perairan Greece, 17 maut

ATHENS, 14 Jun- 17 pendatang maut dalam satu insiden bot terbalik dan karam di perairan Peloponnese dengan kira-kira 100 yang lain berjaya diselamatkan.Kemalangan itu berlaku di perairan antarabangsa di Laut Ionia dan mendorong perluasan operasi menyelamat menjadi rumit akibat angin kencang, menurut pengawal pantai.Aset keselamatan tentera laut Greece digunakan dalam operasi berkenaan termasuk sebuah kapal perang, pesawat, helikopter dan enam bot."Operasi menyelamat secara meluas sedang dijalankan di Pylos selepas sebuah bot nelayan karam dengan sejumlah besar pendatang di atas kapal," kata pengawal pantai dalam satu kenyataan.Kesemua pendatang dipindahkan ke pelabuhan Kalamata untuk tindakan lanjut, dengan tujuan asal mereka dari Libya mahu menuju ke Itali.Pengawal pantai berkata sebuah pesawat pengawasan dengan agensi Frontex Eropah telah melihat bot itu petang Selasa tetapi penumpang enggan menerima sebarang bantuan.

Greece, Itali dan Sepanyol telah lama menjadi destinasi utama bagi puluhan ribu orang dari Afrika dan Timur Tengah untuk ke Eropah.Sementara itu, polis pelabuhan Greece juga memaklumkan bahawa satu lagi kes melibatkan sebuah bot layar dalam kesusahan membawa 80 orang pendatang dari Crete telah diselamatkan oleh peronda pengawal pantai dan ditunda ke pelabuhan, hari ini.Greece menghadapi peningkatan percubaan menyeberangi laluan selatan berhampiran pulau Cyclades dari Turki dan ke arah semenanjung Peloponnese, dengan harapan dapat mengelak rondaan di utara Laut Aegean.Greece dan blok negara anggota EU di pinggir selatan dan tenggara itu menjelaskan bahawa mereka ditugaskan secara tidak adil untuk menguruskan ketibaan pendatang tanpa izin.-AFP


Krisis Ukraine-Rusia, tiga lagi terbunuh di Odesa

KIEV, 14 Jun- Sekurang-kurangnya tiga orang terbunuh dan 13 cedera dalam serangan peluru berpandu Rusia ke atas bandar pelabuhan Odesa di selatan Ukraine, pada awal Rabu.Menurut jurucakap pentadbiran tentera wilayah itu di Telegram, Rusia melancarkan empat peluru berpandu Kalibr dari sebuah kapal di Laut Hitam, Serhiy Bratchuk.Serangan ke atas gudang rangkaian runcit itu membunuh tiga pekerja dan mencederakan tujuh yang lain.“Mungkin ada orang di bawah runtuhan.""Enam orang cedera selepas pusat perniagaan, kedai dan kompleks kediaman di pusat bandar rosak akibat pertempuran udara dan gelombang letupan", katanya.Pertahanan udara Ukraine hanya berjaya menembak jatuh dua peluru berpandu, menurut pentadbiran tentera.

Odesa merupakan destinasi percutian kegemaran ramai rakyat Ukraine dan Rusia sebelum Presiden Vladimir Putin menghantar tentera ke Ukraine pada Februari tahun lalu.Odesa telah dibom beberapa kali sejak permulaan pencerobohan dan pada bulan Januari agensi kebudayaan Pertubuhan Bangsa Bersatu UNESCO menetapkan pusat bersejarah bandar itu sebagai tapak warisan dunia yang dalam bahaya.Moscow telah meningkatkan serangan setiap malamnya ke atas bandar-bandar utama Ukraine dalam beberapa minggu kebelakangan ini manakala Kiev telah melancarkan serangan balas yang telah lama ditunggu-tunggu untuk menuntut semula wilayah yang diduduki oleh tentera Rusia.Serangan terbaru berlaku sehari selepas serangan peluru berpandu ke atas Kryvyi Rig, kampung halaman Presiden Ukraine, Volodymyr Zelensky yang meragut 11 nyawa.Pihak berkuasa di wilayah tenggara Dnipropetrovsk yang termasuk Kryvyi Rig juga melaporkan serangan dron Rusia pada malam hari."Ketiga-tiga 'Shaheds' (dron) ditembak jatuh di langit di rantau ini," kata gabenor wilayah Serhiy Lysak di Telegram, merujuk kepada dron serangan Iran yang digunakan Rusia.Walaupun Ukraine berkata ia memperoleh keuntungan selepas melancarkan serangan balasnya, Putin pada hari Selasa mendakwa tenteranya mengalami kerugian akibat kekalahan itu.- AFP


Polis Uruguay gagalkan cubaan sorok kokain dalam papan luncur

URUGUAY, 14 Jun- Polis Uruguay menggagalkan cubaan menyeludup lebih 40 kilogram kokain yang disembunyikan dalam papan luncur .Pengarah Polis Uruguay, Jose Manuel Azambuya berkata penahanan dilakukan dengan kerjasama Polis Antarabangsa (Interpol) membabitkan polis Sepanyol, Portugal dan Itali."Setakat ini, tiga warga Itali telah ditahan di Uruguay, dua di Portugal dan seorang di Itali."Dadah berkenaan dirampas ketika dalam perjalanan dari Amerika Selatan ke Eropah."Anjing penghidu dari Unit Antidadah di Uruguay memberi isyarat sesuatu yang mencurigakan dalam bungkusan papan luncur itu pada 23 Mei lalu," katanya ketika ditemui pemberita di sini.Katanya, Uruguay sering kali menjadi pusat transit utama kokain dari Colombia dan Peru untuk dihantar ke Eropah dalam beberapa tahun kebelakangan ini. - AFP


Dua askar maut, seorang cedera ditembak rakan rekrut

TOKYO, 14 Jun- Dua askar maut manakala seorang lagi cedera selepas ditembak rakan rekrut mereka di tengah Jepun pada hari Rabu.Pasukan Pertahanan Diri Darat (GSDF) menerusi kenyataan berkata kejadian berlaku ketika sesi latihan menggunakan peluru hidup."Latihan berkenaan sebahagian latihan untuk anggota baharu."Penembak adalah calon GSDF berusia 18 tahun."Suspek telah ditahan polis untuk siasatan lanjut," katanya.GSDF bagaimanapun tidak mendedahkan butiran lanjut mengenai suspek tersebut.Dalam pada itu, media tempatan melaporkan bahawa mangsa yang ditembak berusia dalam lingkungan 20-an dan 50-an.Tiada laporan kematian membabitkan orang awam. - AFP


NEW JERSEY, 14 Jun- Bekas Presiden Amerika Syarikat (AS) Donald Trump mengaku tidak bersalah terhadap 37 pertuduhan difailkan Pendakwa Raya Persekutuan berkaitan dakwaan beliau menyimpan dokumen sulit kerajaan selepas penggal pentadbirannya berakhir.Trump membuat pengakuan itu semasa perbicaraannya di mahkamah Persekutuan di Miami, Florida.Beliau juga berdepan pertuduhan di negeri berasingan berkaitan urusan perniagaannya di New York.Sebanyak 37 pertuduhan dihadapi Trump itu termasuk 31 pertuduhan sengaja menyimpan maklumat pertahanan negara.Kebanyakannya berhubung kait dengan dokumen yang dirampas Biro Penyiasatan Persekutuan (FBI) semasa mengeledah kediaman di estet Mar-a-Lago miliknya pada 8 Ogos tahun lalu.Sejumlah 11 lagi pertuduhan berkaitan dengan dokumen yang diserahkan kepada penyiasat FBI oleh peguam Trump pada Jun.Sementara itu, Trump mengulangi dakwaan bahawa pertuduhan ke atasnya bermotifkan politik bagi menjejaskan reputasinya. - REUTERS


Taufan Biparjoy: 3,000 orang dipindahkan di India

KANDLA, 14 Jun- India telah menggantung operasi pengendalian kargo di pelabuhan Kandla di barat Gujarat.Menteri Kesihatan India, Mansukh Mandaviya berkata sekurang-kurangnya 3,000 orang telah dipindahkan sebagai persediaan untuk menghadapi Taufan Biparjoy."Kesemua yang dipindahkan termasuk kanak-kanak kini ditempatkan sementara di sebuah dewan di bandar Gandhidham," katanya kepada pemberita di sini.Taufan Biparjoy dijangka melanda petang Khamis antara Mandvi di wilayah Gujarat India dan Karachi di selatan Pakistan.Pakar Meteorologi India meramalkan kelajuan angin pada tahap maksimum berkekalan kira-kira 125 hingga 135 kilometer sejam akan menyebabkan ombak bergelora sehingga 150 kilometer sejam.Lapan daerah di pantai Gujarat dijangka terjejas.Operasi menangkap ikan di wilayah itu telah digantung sehingga Jumaat manakala sekolah telah mengisytiharkan cuti. - REUTERS


Sheikh Ahmad Nawaf Al-Sabah dilantik semula sebagai Perdana Menteri Kuwait

(Sheikh Ahmad Nawaf al-Ahmad al-Sabah berucap di majlis pembukaan penggal parlimen ke-17 di Kuwait pada 18 Oktober 2022/ AFP)

BANDARAYA KUWAIT, 14 Jun- Sheikh Ahmad Nawaf Al-Ahmad Al-Sabah dilantik semula sebagai Perdana Menteri Kuwait, lapor Xinhua memetik Agensi Berita Kuwait (KUNA).Pelantikan itu dibuat menerusi Dekri Diraja yang ditandatangani oleh Putera Mahkota Kuwait Sheikh Mishal Al-Ahmad Al-Jaber Al-Sabah.Berikutan itu, Sheikh Ahmad Nawaf Al-Sabah bertanggungjawab untuk mencalonkan anggota Kabinet yang baharu dan menyerahkan nama mereka, menurut laporan itu.Dekri itu yang dikeluarkan kira-kira seminggu selepas Emir Kuwait menerima peletakan jawatan kerajaan terdahulu dan dibuat seminggu sebelum persidangan Dewan Negara (parlimen) yang baharu dipilih pada 20 Jun.Pada 6 Jun, pengundi Kuwait mengundi bagi memilih ahli Perhimpunan Kebangsaan ke-17. Seramai 50 Ahli Parlimen dipilih daripada 207 calon dalam badan perundangan baharu itu untuk tempoh empat tahun.Parlimen Kuwait yang dikembalikan semula pada Mac berikutan keputusan Mahkamah Perlembagaan mengenai pembubaran sebelum ini telah dibubarkan melalui titah diraja pada Mei tahun ini.Sejak beberapa tahun lalu, ketegangan antara Kabinet Kuwait dan parlimen sering mengakibatkan rombakan dan pembubaran parlimen.

(Foto fail: Sidang parlimen pertama diadakan selepas pilihan raya, di Bandar Kuwait, 15 Disember 2020/ REUTERS)

Sheikh Ahmad Nawaf Al-Sabah dilahirkan pada tahun 1956 dan beliau merupakan anak sulung kepada Emir Kuwait Sheikh Nawaf Al-Ahmad Al-Jaber Al-Sabah.Beliau pernah berkhidmat sebagai timbalan komander Pengawal Kebangsaan Kuwait antara November 2020 dan Mac 2022 dan kali pertama dilantik sebagai perdana menteri pada 24 Julai 2022.- BERNAMA-XINHUA


Tentera Israel tembak mati remaja Palestin

(Penduduk Palestin membawa mayat Faris Hashash, 19, yang terbunuh semasa pertempuran dengan tentera Israel di kem pelarian Balata di pinggir Nablus/ AFP)

NABLUS, 14 Jun- Tentera Israel membunuh seorang warga Palestin dalam serbuan di Tebing Barat, manakala empat warga Israel cedera dalam insiden tembakan berasingan, ketika keganasan baharu melanda wilayah yang diduduki, kata pegawai.Kementerian Kesihatan Palestin, berkata mangsa yang terkorban, Faris Abdel Moneim Mohammed Hashash berusia 19 tahun ditembak mati oleh tentera Israel yang menduduki wilayah itu semasa pencerobohan terhadap kem Balata di Nablus.Bagaimanapun, tentera Israel masih belum memberikan sebarang maklum balas mengenai serbuan yang disasarkan terhadap Balata.Kakitangan Perkhidmatan Kecemasan Israel, Magen David Adom, berkata pihaknya merawat lima warga Israel yang cedera akibat terkena tembakan berhampiran pos pemeriksaan berhampiran bandar Jenin di utara Tebing Barat.Katanya, semua mereka dimasukkan ke hospital itu dilaporkan berada dalam keadaan stabil.Tentera Israel berkata, pasukannya menerima laporan mengenai kejadian tembakan berhampiran bandar Yabad.

(Faris Hashash, 19, ditembak di dada, perut, dan bahagian bawah badan semasa serbuan Israel/ Foto: Twitter)

Sejak awal tahun ini, sekurang-kurangnya 158 rakyat Palestin, 21 warga Israel, seorang Ukraine dan seorang Itali dilaporkan terbunuh dalam keganasan yang dikaitkan dengan konflik Israel-Palestin, menurut pengiraan AFP yang disusun daripada sumber rasmi.Angka itu termasuk pejuang serta orang awam dan di pihak Israel, tiga anggota minoriti Arab.Israel menduduki Tebing Barat sejak 1967. - AFP


Bot karam, 103 orang mati lemas di Nigeria

KANO, 14 Jun- Sekurang-kurangnya 103 orang mati lemas di utara tengah Nigeria disebabkan bot karam.Jurucakap Polis Negeri Kwara, Okasanmi Ajayi berkata lebih 100 orang diselamatkan daripada kemalangan bot sungai itu."Kejadian berlaku ketika membawa  mangsa yang baharu pulang dari majlis perkahwinan."Kejadian membabitkan penduduk Ebu, Dzakan, Kpada, Kuchalu dan Sampi."Operasi mencari dan menyelamat masih diteruskan setakat ini."Jumlah kematian dijangka meningkat dan punca kejadian masih dalam siasatan," katanya menerusi kenyataan.Tambahnya, kejadian bot terbalik sering kali berlaku di Kwara dan ia disebabkan oleh lebihan muatan, Prosedur Operasi Standard (SOP) yang longgar serta banjir besar.Bulan lalu, 15 kanak-kanak mati lemas dan 25 yang lain hilang selepas bot yang sarat muatan terbalik di barat laut negeri Sokoto ketika mereka dalam perjalanan untuk mengutip kayu api. - AFP


Persatuan doktor muda UK lancar mogok

LONDON, 14 Jun- Persatuan doktor muda di United Kingdom (UK) melancarkan mogok pada Rabu ekoran pertikaian dengan kerajaan berhubung kedar gaji sekaligus meningkatkan tekanan ke atas hospital.Tindakan dilakukan doktor muda itu memberi gangguan besar kepada pesakit dan perkhidmatan.Jawatankuasa Doktor Muda Persatuan Perubatan British (BMA) berkata para medik telah menyaksikan pemotongan gaji sebanyak 26 peratus disebabkan inflasi."Pemotongan gaji telah dilakukan sejak 15 tahun lalu."Kami mahu gaji kami dikembalikan segera,' katanya menerusi kenyataan.Kakitangan terlibat mogok membabitkan Perkhidmatan Kesihatan Negara (NHS) yang dibiayai kerajaan.BMA terbuka untuk perbincangan lanjut mengenai perkara itu namun akan melancarkan mogok dalam beberapa bulan akan datang sekiranya kerajaan mengendahkan perkara terbabit - AFP


Suspek bunuh tiga individu di Nottingham ditahan

NOTTINGHAM, 14 Jun- Seorang lelaki berusia 31 tahun ditahan polis selepas dipercayai membunuh tiga individu di bandar Nottingham, England.Polis Nottingham berkata pihaknya menerima panggilan kecemasan sekitar pukul 4.00 pagi sebelum menemukan dua orang mati di atas jalan raya."Satu panggilan kecemasan lagi turut diterima berhubung insiden sebuah van cuba melanggar tiga individu di Jalan Milton."Kesemua mangsa selamat dan menerima rawatan di hospital."Pihak polis juga menemukan satu lagi mayat di Jalan Magdala. "Polis yakin ketiga-tiga insiden terbabit mempunyai kaitan antara satu sama lain," katanya menerusi kenyataan.Suspek kini dalam tahanan polis selain siasatan masih di peringkat awal.Beberapa jalan di bandar berkenaan ditutup sementara bagi membolehkan siasatan dijalankan.- REUTERS


Pakistan siap sedia hadapi taufan Biparjoy

KARACHI, 13 Jun- Ribut siklon yang dinamakan Biparjoy dijangka membadai pada petang Khamis, di antara Mandvi di Gujerat India dan Karachi di selatan Pakistan.Pakar meteorologi meramalkan kelajuan angin maksimum hingga 150 kilometer sejam.Susulan itu, Pakistan mula melakukan pemindahan penduduk di kawasan pantai.Tentera dan pihak berkuasa di wilayah Sindh Pakistan memindahkan penduduk di tempat perlindungan dan kem bantuan yang didirikan di sekolah serta bangunan kerajaan."Kira-kira 100,000 orang akan dipindahkan pada pagi Rabu," menurut Pihak Berkuasa Pengurusan Bencana Kebangsaan Pakistan (NDMA) pada sidang media di Islamabad.Sementara itu, Menteri Perubahan Iklim, Sherry Rehman berkata kapal dan bot telah dipindahkan dari beberapa kawasan di pantai Pakistan, manakala hospital di wilayah itu diletakkan dalam keadaan berjaga-jaga.-REUTERS

(Pakar meteorologi meramalkan kelajuan angin maksimum hingga 150 kilometer sejam/Foto Reuters)


Rai ulang tahun ke-10 BTS, peminat berkumpul di Seoul

SEOUL, 13 Jun- Peminat kumpulan popular BTS dari seluruh dunia berkumpul di Seoul pada Selasa, dengan mengadakan lawatan di beberapa lokasi penting yang berkaitan dengan idola kegemaran mereka.Ia bagi meraikan ulang tahun ke-10 kumpulan itu, sejak penampilan sulung mereka pada 13 Jun 2013.Peminat yang dipanggil "ARMY" berpusu-pusu ke tempat yang dahulunya sering dikunjungi oleh ahli BTS, termasuk ibu pejabat agensi kumpulan itu bernaung, restoran yang sering dikunjungi semasa menjadi pelatih dan asrama mereka yang kini sudah bertukar menjadi kafe.

(Sebahagian peminat yang mengunjungi Seoul bagi meraikan ulang tahun ke-10 BTS/Foto Reuters)

"Kami telah melakukan persediaan selama beberapa bulan, kami mempunyai 28 peserta kesemuanya. Jadi kami menyewa satu bas pelancong yang membawa kami melawat tempat-tempat yang mempunyai kaitan dengan BTS," kata peminat dari Sydney, Barbara Dela Pena."Meski ada ahli BTS yang sedang menjalani perkhidmatan ketenteraan dan melakukan aktiviti secara solo...kami gembira untuk berkongsi dengan mereka, kerana ia merupakan ulang tahun ke-10 BTS," menurut peminat dari Hong Kong, Wincy Mak.Meskipun BTS kini berehat sementara sebagai satu kumpulan, dengan dua daripada ahlinya sedang menjalani perkhidmatan ketenteraan, peminat masih teruja untuk berada di negara asal ahli kumpulan itu bagi memperingati detik istimewa mereka.Sambutan dijangka mencapai kemuncak pada Sabtu (17 Jun), apabila ketua BTS, RM dijadualkan bertemu peminat, diikuti dengan pertunjukan bunga api berhampiran Sungai Han.Kumpulan dengan tujuh anggota iaitu RM, Jin, Suga, J-Hope, Jimin, V dan Jungkook telah menghasilkan banyak album yang meraih pelbagai kejayaan, termasuk di peringkat antarabangsa.-REUTERS

Berita berkaitanSeoul dilimpahi warna ungu, rai ulang tahun BTS ke-10


Jejambat lebuh raya di Philadelphia runtuh, satu mayat ditemukan

WASHINGTON, 13 Jun- Satu mayat ditemukan daripada jejambat yang runtuh di lebuh raya di Philadelphia, Pennsylvania, Amerika Syarikat.Terdahulu, media melaporkan jejambat tersebut roboh selepas sebuah lori tangki membawa petrol terbakar di bawahnya, pada Isnin."Polis negeri Pennsylvania mengesahkan satu mayat telah ditemukan daripada serpihan jejambat yang runtuh dan sudah diserahkan kepada Pemeriksa Perubatan dan Koroner Daerah Philadelphia," menurut kemas kini Jabatan Pengangkutan Negeri."Pihak berkuasa juga sedang dalam proses mengenal pasti identiti mangsa," tambahnya.Dengan kira-kira 160,000 kenderaan melalui lebuh raya itu setiap hari, kerosakan yang berlaku pada Isnin telah mengakibatkan kelewatan lalu lintas, ketika cuti musim panas bermula.Gabenor Pennsylvania, Josh Shapiro menjangkakan operasi memulihkan sepenuhnya "arteri kritikal" jejambat akan mengambil masa berbulan-bulan.Sementara itu, lapor The New York Times ketika pekerja membersihkan serpihan, kereta api komuter terpaksa ditangguhkan, laluan masuk dan keluar lebuh raya disekat dan masa perjalanan semakin meningkat.Lokasi kejadian juga masih ditutup di kedua-dua arah di kawasan itu.-AFP

(Keadaan jejambat yang runtuh di lebuh raya di Philadelphia, Pennsylvania, Amerika Syarikat/Foto AFP)


Rakyat Itali ucap 'selamat tinggal' kepada Silvio Berlusconi

ITALI, 13 Jun - Hujan lebat tidak menghalang orang ramai berkumpul di hadapan Villa San Martino milik mendiang Silvio Berlusconi untuk memberi penghormatan terakhir kepada Bekas Perdana Menteri Itali itu.Orang ramai meletakkan bunga dan bendera parti Forza Italia di luar pintu masuk kediamannya di Arcore, timur laut Milan.Berlusconi meninggal dunia pada usia 86 tahun kerana leukimia.Pengebumian Berlusconi akan diadakan Rabu di katedral Milan.

Perdana Menteri Itali Giorgia Meloni dan Presiden Sergio Mattarella antara yang akan menghadiri pada hari pengebumian itu nanti. - REUTERS